
MAGYARORSZÁG 1867-BEN 
Szigethy Gábor előszava 


Száz éve vitatkozunk a kiegyezésről. Ártott-e, használt-e 
hazánknak, nemzetünknek. Az egyetlen lehetséges mód 
volt életben maradni az elviharzott forradalmas láznapok 
után, vagy az elárult forradalmat követően az utolsó lé- 
pés a lejtőn, amely mélybe, összeomlásba vitt? Vitatko- 
zunk: tudósok; írók, történészek, önjelölt nemzetmentők, 
felelősen gondolkodó közemberek, politikusok, érdeklődők, 
érdekeltek, értők, értetlenek. Magyarok. Akiket önmaguk 
pillanatnyi jó vagy balsorsán túl érdekel e sok vihart meg- 
élt kis ország múltja, jövője. 

Múltunkról vitatkozunk, jövőnkről töprengünk. 

Soha, senki, komolyan s megfontoltan gondolkodó ma- 
gyar nem állította, hogy Deák Ferenc, a baza bölcse, aki 
tető alá hozta Bécs és Pest-Buda között a kiegyezést, becs- 
telen ember lett volna. Görgeyt nevezték árulónak, Deákot 
soha. Előnye a kiegyezésből nem származott, magas mél- 
tóságra nem pályázott, a neki felkínált miniszterelnöki 
bársonyszéket Andrássy Gyulának engedte át, s boldog 
sem volt; utolsó éveinek visszahúzódott csendben elperge- 
tett napjai koszorúkkal ékesített magányos pályavégről 
vallanak. Kossuth Turinban volt magányos, Deák Pesten 

— hódolói körében. Ha kiegyezett, nem magának egye- 
zett ki. S ha voltak követői, hívei, talpnyalói között szá- 
mosan, akiknek hivatalnokkarrierjét, méltóságban magasra 
emelkedését a kiegyezés tette lehetővé, s ha nem kevés a 
száma azoknak, akik 1867 után a megélénkülő gazdasági 
életben bankókkal tömködték vastagra zsebeiket, s ha so- 
kan szónokoltak a nemzet felemelkedéséről, miközben csak 
a maguk emelkedésére, könnyen-boldogulására figyeltek — 
Deák Ferenc e korlovagok közé nem tartozott. 

Kossuth Lajos — amikor turini magányában Deák halá- 
láról értesül — tisztelettel s megrendülten emlékezik haj- 
dani barátjára. Siratja közös ügyük vesztét, 1848 együtt 
vállalt eszméjének bukásán keserül. És fejet hajt az em- 
ber előtt, aki másként látta megmenthetőnek a hazát, mint 
ő, de megmenteni akarta, s nem eladni, mint a kiegyezést 
szorgalmazók közül annyian. 

Szenteltvíz a történelemben a jó szándék. 

1849. augusztus 13-án Magyarország fölött megállt az 
idő. Görgey letette a fegyvert. A legjobbak szívében go- 
lyó, nyakán kötél. A maradék számkivetésben külföldön 
vagy idehaza. A reformkor Széchenyi kimondta fényes jel- 
szava: , Sokan azt gondolják: Magyarország — volt; — 
én azt szeretem hinni: lesz!" — messzi álom. Nem a jö- 
vőért, de a jelenért harcolni sincs lehetőség. Nem lenni, 
csupán életben maradni a tét. Kossuth a számkivetettség- 
ben — távol az itthon élő emberek mindennapi gondjaitól 
— a jelen reményeit végleg elveszítettnek látja, s hiszi: ak- 

kor marad életben népe, hazája, ha nem felejti, hogy élet- 
ben maradni csak úgy érdemes, ha jövőjét egy tál len- 
cséért nem adja el. Deák — testközelből tapasztalva maga 
körül nemzete, hazája hétköznapivá szürkülő sorvadását 
— legfőképpen azt akarja: maradjon életben hazája, népe, 
jogszerű alapon biztosítsa magának a mindennapi élethez 
való jogát, s így teremtsen lehetőséget gondolkodni s cse- 
lekedni eljövendő életének megharcolására. 

Kossuth, amit Görgey eladott: jogunkat az önrendelke- 
zésre, hogy magunk dönthessünk magunk sorsáról, akarja 
visszaszerezni. A jövő érdekében tiltakozik az egyezkedés 
ellen, mert abban Görgey lépésének betetőzését látja; olyan 
lépésnek ítéli a kiegyezést, amely visszafordíthatatlan 
irányba lendíti a magyar történelem szekerét. A kiegyezés: 
a nép — politikusok aláírásával hitelesített — lemondása az 
önrendelkezésről; tudomásulvétele annak, hogy nem maga 
dönt jelenről, jövőről — sorsáról. 

Deák azt mondja a kiegyezésről: , Tudjuk, hogy annak 
hiányai vannak; de célszerűbbet, amely helyzetünkben 
gyakorlatilag is kivihető lett volna, készíteni nem tud- 
tunk." Gondolkodásában a hangsúly a belyzetünk szóra 
esik. Kossuth arról gondolkodik, aminek lenni kellene. 
Deák azt mérlegeli, ami van. Kossuth lemondana a jelen 
korlátozott lehetőségeiről a korláttalan jövő lehetőségének 
megteremtése, kivívása érdekében. Deák a korlátozott je- 
len tudomásulvételében, biztosításában látja a kulcsot a 
lehetséges jövő megszerzéséhez. 

Száz éve vitatkozunk: kinek volt igaza? 

S ha egyiknek sem? S ha mindkettőnek? 

Deák Ferenc hazánk legnagyobb tudású s legtehetsége- 
sebb jogásza volt. Jogi műveltsége páratlan, logikája ki- 
kezdhetetlen, szónoki talentuma lebilincselő. 1867-ben az 
1723-ban keletkezett pragmatica sanctio alapján könyör- 
telen logikával bizonyítja, hogy tapodtat sem szabad el- 
mozdulnunk évszázados jogalapunktól. Hogy megmara- 
dásunk egyetlen biztosítéka a pragmatica sanctio elveinek 
mindkét fél részére nézve kötelező betartása. S mert min- 
denre van megfelelő paragrafus, majd a szerződések bizto- 
sítják, hogy a közös hadügy, külügy, pénzügy ellenére 
nemzeti önállóságunk csorbát ne szenvedjen. 

Helyzetünkben gyakorlatilag ez kivihető. 

Kossuth Törökország után Angliába ment, áthajózott 
Amerikába, s most Párizsból figyelte az itthoni eseménye- 
ket. Már rég lemondott új forradalmat kirobbantani óhaj- 
tó álmairól; a Makk József szervezte erdélyi rebellis össze- 
esküvést 1854-ben leleplezték, vezetőit kivégezték, a Klap- 
ka Légió 1866-os fegyveres betörése kudarcba fulladt: az 
idők nem alkalmasak forradalmas változásokra. 1867-ben 
Kossuth számol ezzel, közeli megoldásban nem bízik, poli- 
tikai fordulatban, nagyhatalmak támogatta átalakulásban 
nem reménykedik. Figyelmezteti Deákot a kiegyezés ve- 
szélyeire, a jövő elvesztegetésére, a nemzeti önállóság fel- 
adásának végzetes következményeire; de gyakorlati meg- 
oldást, lehetséges, célszerű cselekedeteket nem javasol, gya- 

korlatilag kivihető politikus lépést nem említ. Nem tud. 
Nincs. Nincs más, mint a kiegyezés. S az nem kiút. 

1849. augusztus 13-án Világosnál letettük a fegyvert. 
Igaz ügyért, hazánkért, függetlenségünkért harcoltunk, s 
nem volt erőnk, bátorságunk meghalni igazunkért. Vae 
victis: a győztesek diktálták a feltételeket. Tudta ezt Kos- 
suth, tudta ezt Deák. Deák kiegyezett, hogy a jelen meg- 
mentésével időt nyerjen a jövőnek. Kossuth ellenezte a 
kiegyezést, mert a megcsonkított jelen — hitte — felfalja a 
jövőt. 

Állnak a szobrok. Deák Ferenc a haza bölcse, józan, 
megfontolt politikus, aki megmentette azt, ami még ment- 
hető volt maradék szabadságunkból, függetlenségünkből. 
Kossuth Lajos a tiltakozás, ellenállás mártírja, aki függet- 
lenségünket védte, s nem alkudozott, nem egyezkedett a 
szabadságharcunkat vérbe fojtó Ferenc Józseffel. 

Állítsuk egymással szembe a szobrokat, nézzenek far- 
kasszemet. 

Figyeljük, ahogy megtörik szemükben a fény. 


—— ág —— 


DEÁK FERENC: 
AZ ALKOTMÁNY VISSZAÁLLÍTÁSAKOR 


(Pest. 1867. február 17.) 


Azt mondjátok, tisztelt barátim, engem követtetek, az 
én zászlóm alá csoportosultatok, és én elhiszem, hogy ez 
úgy van. Köszönöm bizalmatokat, mellyel irántam mindig 
viseltettetek, és melynek most is kifejezést adtatok. De en- 
gedjétek megmondanom, hogy ez nem azért történt, mintha 
én lettem volna köztetek a legméltóbb arra, hogy elöl 
menjek. Hanem az út szoros, az ösvény keskeny volt, me- 
lyen előre kellett törtetnünk, csak egymás után mehettünk, 
valakinek elöl kellett menni, s talán a véletlen hozta úgy 
magával, hogy én menjek legelöl, talán azért történt így, 
mert én voltam köztetek a legidősebb veterán ezen a pá- 
lyán. Általában azt tapasztaltam, hogy a magyar ember 
nem szeret vakon más után indulni, nem hagyja magát 
vezettetni; a magyar embernek, s itt nemcsak a magyar 
ajkúakról szólok, hanem általában a Magyarországot al- 
kotó nemzetről, megvan azon tulajdona, hogy ha többen 
egy nézetben, egy véleményben vannak teljes meggyőző- 
désök szerint, azok összetartanak, s együtt, egy úton jár- 
nak. Ezért van, hogy Magyarországon, ha valamire nézve 

az egy gondolkozású, egy meggyőződésű emberek összecso- 


portosultak vagy egy pártot alkottak, az nem egyhamar 
bomlik fel ismét, hanem tagjai kitartással maradnak egy- 
más mellett. Mi egy úton indultunk meg, együtt vívtuk ki 
azon sikert, melynek ma örvendünk, s hiszem, hogy ezen 
az úton tovább is együtt fogunk maradni. 

Nézzük meg, hol vagyunk ma, s hogy jutottunk ide. 

Az 1849-ik évben közbejött nagyszerű bonyodalmak 
belháborút szültek; a belháború legyőzetvén, abszolutizmus 
következett be. Mi ezen állapotban csak sóhajthattunk, an- 
nak ellenállani nem volt erőnk, a szólás sem volt szabad. 
Most azt halljuk, s alapos okunk van hinni, hogy a hol- 
nap felolvasandó leirat által az ország vissza lesz he- 
lyezve alkotmányának birtokába. Bármennyire elismerjük 
is azon barátink érdemét, kik ezen szerencsés fordulatot elő- 
mozdították, azt kell mondanunk, hogy ez az isteni gond- 
viselés műve, s amit nem szabad felejtenünk, az a fejede- 
lem kegyessége, ki elismervén jogos követeléseinket, min- 
ket a törvényes térre visszahelyezett. 

De ne gondolja senki, hogy azáltal, ami most történik, 
minden be volna végezve, s hogy egészen készen állana 
azon nagy és dicső épület, mely hazánk jóllétének és bol- 
dogságának épülete. Csak azon tér, melyen ezen épületnek 
kell állani, lett szabaddá. Azon téren eddig egy nagy kő, 
egy súlyos szikladarab feküdt, mely miatt ott építkezni 
nem lehetett: a törvényes állapot helyét elfoglaló abszo- 
lutizmus. E követ szétmorzsolni nem voltunk képesek; 
helyéből kitolni hiányzott az erő. A fejedelem jóakarata 

hozzájárultával elsüllyesztettük azt; s most már azon sú- 
lyos szikla, mely eddig a legnagyobb akadályul szolgált, a 
legbiztosabb és legszilárdabb alap lehet, melyen azon épü- 
letet fölemelhetjük. Sok nehézség van még ugyan hátra, de 
nem kell elcsüggednünk, s ne higgyük magunkat gyöngéb- 
beknek, mint vagyunk; csak erősebbeknek se, a világért se 
higgyük; az meglankasztaná további munkásságunkat, ez 
kockáztatná a sikert. Csak egyet akarok mondani, s erre 
nézve a szentkönyvből vett hasonlattal élek. A Biblia sze- 
rint a Bábel tornya építését azért nem fejezték be, mert 
Isten az építők nyelveit összevesztette. Vigyázzunk, ne- 
hogy a mi tovább építéseink is azáltal váljanak lehetet- 
lenné, hogyha nyelveink — nemcsak a szó szoros értelmé- 
ben véve, hanem értem: akaratunk, törekvéseink — össze- 
zavarodnának, egymással összevesznének. A reánk váró 
munkában mindenkinek az események, saját hivatása és 
önérzete ki fogják mutatni azon tért és szerepet, melyet 
be kell tölteni; töltse be azt mindenikünk legjobb tehetsége 
szerint, teljesítse kötelességét mindenki, s a meglevő alap- 
ból a legszebb épület fog emelkedni. 

És mik voltak azon útnak, melyen idáig jutottunk, ed- 
digi fázisai? Tizenkét évig teljes abszolutizmus uralkodott 
a hazában. 1860-ban, részint az események, részint addig 
szerzett tapasztalásai meggyőzték őfelségét, hogy ezen ál- 
lapot tarthatatlan. Őfelsége kibocsátotta az októberi diplo- 
mát. De mielőtt, amit abban ígért, hogy azt a magyar or- 
szággyűlésnek is elébe terjesztendi, megtörténhetett volna, 

megkészült a februári pátens, mely, a mi megkérdezésünk 
nélkül, az egész birodalomra nézve bizonyos alkotmányt 
akart meghozni, mely a mi alkotmányunkkal tökéletes el- 
lentétben állott. Összeült a magyar országgyűlés 1861-ben. 
Mi volt ennek teendője? Miután a magyar alkotmány 
megsemmisíttetett s ellenünk a jogeljátszás tana állíttatott 
fel, nekünk kötelességünk volt az egész világ előtt meg- 
mutatni, s minden lehétő erősségekkel bebizonyítani, hogy 
a magyar alkotmány jogilag fennáll és nem vesztette el 
érvényességét; megmutatni, hogy követeléseink jogosak; 
egyszóval, hogy — igazunk van. Ezt törekedett bebizonyí- 
tani fölirataiban az 1861-i országgyűlés, s tudja Isten, nem 
1s éppen sikertelenül, mert attól kezdve megszűntek a jog- 
eljátszást emlegetni ellenünkben. Ennyiben a 61-i ország- 
gyűlés teljesítette föladatát, s eleget tett kötelességének. 

Mit mondottak azután? Mit mondott a külföld, vagy 
legalább a külföldnek némely országai? Azt mondták: mi 
elhisszük, sőt megengedjük, hogy nektek igazatok van; 
hogy Magyarország külön alkotmánya jogilag érvényes; 
de nekünk abban nincs semmi érdekünk, hogy ez Auszt- 
riával szemben tovább is fennálljon; nekünk mindegy, akár 
van Magyarország, akár nincs; de az érdekünkben áll, 
hogy Közép-Európában azon állam létezzék" és hatalmas 
legyen, melyet Ausztriának nevezünk. Ámde Ausztria nem 
állhat fenn Magyarországnak külön önállásával; ennek al- 
kotmánya ellentétben áll Ausztria lételével és hatalmával, 

s annálfogva ellentétben a mi érdekünkkel 1s. Mi tehát a 
ti követeléseiteket, ha szintén jogosák is, nem pártoljuk, 
még erkölcsi támogatással sem; és hogy azokat Ausztria 
nem teljesíti, eléggé igazolva látjuk önfenntartásának szük- 
sége által. Így szólt akkortájban a külföld; olvassátok az 
akkori európai sajtóban vagy legalább annak nagy. részé- 
ben történt nyilatkozatokat. Mi volt a mi teendőnk ezen 
nyilatkozatokkal szemben, mikor a jelen országgyűlés egy- 
behívatván, ismét  felszólalhattunk? Most teendőnk volt 
bebizonyítani s meggyőzni a világot arról, hogy a magyar 
alkotmány és Magyarország törvényes önállása nem ellen- 
kezik Ausztria fennállásával és hatalmával, sőt ez a kettő 
egymás mellett igen jól megfér; bebizonyítani, hogy pezstt 
mi sáját alkotmányunkat és önállásunkat követeljük, azza 
semmi olyat nem kívánúünk, ami Ausztria fennállását s 
őfelsége többi országai jóllétét lehetetlenné tenné, vagy 
ami Európa érdekeivel ellenkeznék. Ezt akarta jelen Or- 
szággyűlésünk bebizonyítani a trónbeszédre készült fölira- 
tában; erre törekedett, midőn a közös ügyek iránti javaslat 
készítésére a hatvanhetes bizottságot kiküldötte; erre töre- 
kedtünk a tizenötös, albizottságban készült javaslatunkkal, 
erre annak revíziójával a hatvanhetes bizottságban. Ezen 
munkálat iránt különbözők lehetnek köztünk a nézetek; 
és ugyanazon tiszta hazafi érzettől vezéreltetve is egyik 
azt helyesebbnek láthatja, mint a másik. De végre is, amit 
tettünk, azt az országgyűlés többségének nézete szerint tet- 

tük, és törekvéseinket ezen többség magáéivá tette. Én azt 
hiszem, ezen törekvésünket is követte némi siker, mert íme, 
őfelségét meggyőztük arról, hogy követeléseink nemcsak 
jogosak, hanem a birodalom érdekével össze is egyeztet- 
hetők. 

Ami azon tárgyat illeti, mely miatt, úgy látszik, ezen 
konferencia összehívatott, tudniillik a holnapi ülésben fel- 
olvasandó királyi leirat alkalmával mit kellessék tennünk, 
erre, azt hiszem, igen egyszerűen elmondhatom nézeteimet. 
Őfelsége leiratban adta tudtunkra, hogy felterjesztéseinket 
meghallgatta, a törvénytelen állapotot megszünteti, a ma- 
gyar minisztériumot kinevezi, egy szóval mindent kife- 
jJezve — alkotmányunkat visszaállítja. Én azt hiszem, erre 
csak egyet mondhatunk: hogy köszönjük. Köszönjük, hogy 
őfelsége jogos kéréseinket meghallgatja és teljesíti. És ezen 
köszönetünket legcélszerűbbnek vélem őfelségéhez  kül- 
dendő országos küldöttség által fejezni ki. Holnapi teen- 
dőnk tehát az lesz, hogy az őfelségéhez a képviselőház ré- 
széről küldendő tagokat megválasszuk, vagy, ami ily ün- 
nepélyes küldöttségekre nézve tán célszerűbb: az elnök 
által ajánlandó egyéneket helybehagyjuk, kik őfelségének 
megvigyék az országgyűlés köszönetét. Ennyi a mi teen- 
dőnk holnap és semmi több. 

Még egyet mondani ösztönöz szívem. Köszönetünket 
szeretném kifejezni azon barátink iránt, kik a fennforgott 
nehéz körülmények közt mindnyájunk legfőbb óhajtását 


14 


annyi önmegtagadással, buzgalommal s oly veágénetss tol- 
mácsolták és képviselték; szeretném különösen An d 
barátom iránt, kit igazán az isteni kegyelemtől ne 2. 
adott providenciális EtuEt esse r3i figy lelkes Te: 
többet, nehogy úgy tűnjék fel, mintha é 

rátom kölcsönösen dicsérnők egymást. 

DEÁK FERENC: 


A KÖZÖS ÜGYEK TÁRGYÁBAN 
KÉSZÜLT JAVASLATRÓL 


(Pest. 1867. március 28.) 


Tisztelt ház! (Halljuk! Halljuk!) Azon fontos kérdések, 
amelyek fölött jelenleg tanácskozunk, valószínűleg elha- 
tározó befolyással lesznek hazánk jövőjére. Vitatkozásaink 
tehát rövidek nem lehetnek. 

Nem új előttünk e kérdések lényege. Közel két éve már, 
hogy az alapeszmék szóba hozattak, hónapok óta közké- 
zen forog a tizenötös bizottság javaslata, s hat hete már, 
hogy a hatvanhetes bizottság bevégezte nyilvános tanács- 
kozásait. 

Időnk is volt tehát, de valóban okunk is volt arra, hogy 
a munkálatot egészben s minden részeiben higgadtan meg- 
fontoljuk. 

Megfontoltam én is e kérdéseket minden oldalról, szá- 
moL vetettem magammal mindazon aggodalmakra nézve, 
melyek egyik vagy másik részről fölmerültek, s azon kö- 
vetkezésekre nézve, melyek e kérdéseknek egyik vagy má- 
sik módon leendő eldöntéséből származhatnak. E megfon- 
tolásnak eredménye lett azon meggyőződésem, hogy a hat- 
vanhetes bizottság többségének Javaslata a fönnforgó ne- 
héz kérdések békés kiegyenlítésének oly módját foglalja 
magában, mely helyzetünkben s a jelen viszonyok között 

leginkább célszerű, s valószínűleg kivihető is. (Élénk he- 
lyeslés a középen.) 

Nem azért szólalok föl, mintha számítanék arra, hogy 
előadásom e ház tagjainak nézetét más irányba vezetendi, 
mert tudom, hogy ki-ki komoly megfontolás után már el- 
határozta véleményét, s követni fogja saját meggyőződé- 
sét s lelkének belső sugallatát. Fölszólalok mégis, hogy el- 
mondjam a tisztelt ház előtt, s elmondjam az ország előtt 
azon okokat, melyek véleményemet elhatározták. (Hall- 
juk! Halljuk!) 

Nagy részben olyanokat fogok talán mondani, miket én 
is, más is e házban már fölhoztunk. De mégis elmondom 
azokat, mert okaim láncolatához tartoznak és meggyőző- 
désem alapjául szolgálnak. 

Magyarország közjogának történelmében legfontosabb 
korszakot képez azon átalakulás, mely 1847—1848-ban 
tétetett, mert enélkül a kornak igényei s a fejlődő eszmék 
hatalma rég elsöprötték volna alkotmányunkat. (Középen: 
Úgy van!) 

Ha akkor az országgyűlés, ragaszkodva ősi arisztok- 
ratikus intézményeinkhez, szabaddá nem teszi a népet s a 
földet, nem osztozik a néppel jogokban és terhekben, ha 
szélesebb alapra nem fekteti az alkotmányt: a ránk követ- 
kezett nehéz évek súlyát el nem bírtuk volna, s összeros- 
kadtunk volna a szenvedések alatt anélkül, hogy a művelt 
világ szánalma és részvéte kísérné végsüllvedésünket. (He- 
lyeslés a középen.) Ezen átalakulást össze fogja kötni a 

történelem azon férfiúnak nevével, ki azt 48-ban megindí- 
totta és ernyedetlen eréllyel keresztülvitte. (Éljenzés.) Da- 
cára a bekövetkezett szeréncsétlen eseményeknek, művének 
ezen része fönnmaradt és fönn fog maradni, míg nemze- 
tünk él és országunk áll, s ahhoz a nemzet emléke és há- 
lája lesz mindig csatolva. (Éljenzés. 9 

De az 1847- és 48-i törvények ezen átalakulást be nem 
végezhették. Csak az alap volt letéve, s a további fejlődés 
a legközelebbi országgyűlés föladata lett volna. Maguk 
azon országgyűlésnek rendei tudták és érezték ezt, midőn 
első föliratuk után néhány nappal, március 18-án, egy 
ünnepélyes nyilatkozatban azt jelentették ki, hogy: , A je- 
len országgyűlést nem tartják hivatva lenni arra, hogy 
mindazon törvényeknek részletes kidolgozásába és megál- 
lapításába ereszkedjék, melyek a nemzet boldogságának 
fölvirágozására általában szükségesek, sőt úgy vannak 
meggyőződve, hogy törvény által meghatározván az ala- 
pokat, melyeken a képviseleti rendszer szerint néhány hó- 
nap alatt Pesten tartandó országgyűlés alakíttassék, mind- 
azon törvényeknek alkotása, melyek az ország belbékéjé- 
nek s a nemzet szabadságának biztosítása végett rögtön 
intézkedést nem kívánnak, az ezen Pesten tartandó nem- 
zeti gyűlésre halasztassék.? 

Mutatja említett törvényeink szövege is, hogy azok egy 
része részletesebb kifejtésre vár, és hogy sok viszony, mely 
azokban csak említtetik, szabatosan nincsen meghatározva. 

Ezek közé tartozik kétségtelenül azon viszony is, melyben 
őfelsége többi országai irányában állunk. 

A 48-i pesti országgyűlés szívesen folytatta volna az el- 
kezdett munkát, és tovább fejlesztette volna a megkezdett 
átalakulást. De elléneink fegyverrel támadták meg ezen 
kezdetet, és nekünk a szükséges fejlesztés helyett védenünk 
kellett a meglevőt. A munka fönnakadt, és éppen azok 
vetették szemünkre, hogy ama törvényeink hiányosak, kik 
ezen hiányoknak célba vett pótlásában fegyverrel gátoltak 
bennünket. (Élénk tetszés.) 

A küzdelem szerencsétlen véget ért; alkotmányunk föl- 
függesztetett, és mi számos évekig az abszolút hatalom sú- 
lya alatt szenvedtünk, melynek fonákul vezetett kormá- 
nya fölemésztette anyagi erőnk nagy részét anélkül, hogy a 
birodalom többi részeinek fölvirágzását elősegítette volna. 

elyeslés. 

lsizástás hosszú és nehéz év után elhatározta őfelsége, 
hogy alkotmányos úton fogja népeit kormányozni; de, fáj- 
dalom, ezen szép szándék sikere meghiúsult, mert félszeg 
volt az intézkedés, mellyel ezen szándékot életbe akarták 
léptetni, és magában hordotta magvát a sikertelenségnek, 
mely minden félszeg intézkedésnek átka szokott lenni. 
(Tetszés.) Azon ünnepélyes alapszerződés, mely "alkotmá- 
nyunkat biztosította, a sanctio pragmatica, lényegében 
ignoráltatott, és fölfüggesztett alkotmányunk helyett más 
alkotmányt akartak reánk oktrojálni, mely merőben ellen- 
kezett ősi alkotmányunkkal. 

Mi ezen oktrojált alkotmányt el nem fogadhattuk, a 
sanctio pragmaticát mellőznünk szabad nem volt, s.a 61-i 
országgyűlésről fölküldött két föliratunkban kifejtettük az 
ország jogait, és bebizonyítottuk ügyünk igazságát; Ez volt 
a 61-i országgyűlés föladata, és ezen föladatát híven tel- 
jesítette. Föliratainknak nem sikerült ugyan kivívni sakkor 
alkotmányunk visszaállítását; de ügyünknek bebizonyí- 
tott igazsága előtt elnémult a jogvesztésnek fonák elmélete, 
melyből előbb kiindultak, és ezen elmélet ellenünkben se 
itt, se másutt többé visszhangra nem talált. Azonban bebi- 
zonyított igazságunk sem menthetett meg bennünket attól, 
hogy ismét abszolút kormány alá ne kerüljünk, s a provi- 
zóriumok egymást váltó rendetlenségei ne nehezedjenek 
ránk. Fölhagytak ugyan a jogvesztés elméletével, de azt 
hozták föl ellenünk, hogy ha jogaink kétségtelenek és 
. ügyünk igazságos volna is, alkotmányunkat a 48-i esemé- 
nyek után sa 48-i törvények szerint visszaállítani nem le- 
het, mert ezen visszaállítás a birodalom fönnállásának biz- 
tosságát veszélyeztetné. Nemcsak elleneink itt, hanem a 
külföldön is számosan hitték és vitatták, hogy a mi kívá- 
nalmaink teljesítése a birodalom biztosságával ellentétben 
áll, és ezen kívánalmak megtagadása a birodalom fönntar- 
tásának életföltétele: midőn tehát a fejedelem ezen kívá- 
nalmakat megtagadja, önmagát védi és összes birodalmát. 
Hasonlók valának őfelségének is aggodalmai; és az ő meg- 
nyugtatása, az ő beleegyezése nélkül reményünk sem lehe- 
tett, hogy békés úton a fölfüggesztett alkotmány ismét 
visszaállíttassék. 

Fölhozták sok oldalról ellenünk azt is, hogy Európa 
vagy legalább legnagyobb része az osztrák birodalom 
fönnállását politikai szükségnek tekinti; azon  kívánal- 
mainkban tehát, melyek ezt veszélyeztetnék, és emiatt 
Európa közvéleményével és érdekeivel ellenkezésben álla- 
nának, annak se részvétére, se támogatására nem számít- 
hatunk. i s 

Nem felelhettük mindenkor azt, hogy mi nem törődünk 
a birodalom fönnállásával, nem törődünk Európa közvé- 
leményével, magunk is ki fogjuk vívni, ha kell, erővel is, 
mit tőlünk békés úton megtagadtak. Ezt mondani se erőnk, 
se akaratunk nem volt. (Élénk belyeslés a középen.) 

E helyzetben csak három út állott előttünk: vagy fegy- 
verrel vívni ki jogainkat; vagy várni a véletlentől és oly 
eseményektől, melyeket se előidézni, se irányozni és ve- 
zetni képesek nem valánk; vagy arra törekedni, hogy meg- 
győzzük a fejedelmet és az el nem fogult közvéleményt 
arról, hogy alkotmányunk visszaállítása a birodalom fönn- 
állásának biztosságával is összhangzásba hozható. ; 

Fegyver és forradalom még a siker reménye mellett is 
oly eszköz, melyhez csak a kétségbeesés küszöbén nyúl- 
hatna a nemzet. (Élénk belyeslés.) És annyi szenvedéssel, 
annyi veszteséggel jár, hogy azt még áldozattal is kész 
kerülni az, kinek szívén fekszik a honpolgárok sorsa. (Tet- 
szés.) Nem szükséges megemlítenem, hogy e veszélyes esz- 
köznek sikere is helyzetünkben a lehetetlenségek közé tar- 


tozott volna. 

Bizonytalan eseményektől várni a kétes jövendőt, és 
eközben a nemzet erejét, jóllétét, bizodalmát és reményét 
napról napra mindinkább enyészni engedni: helytelen, sőt 
káros számítás lett volna, mert könnyen megtörténhetik 
vala, hogy a várt esemény be nem következik, vagy majd 
akkor következik be, mikor a segély elgyöngült nemze- 
tünkre már késő. (Hosszas, élénk éljenzés a középen.) 

Nem vala tehát egyéb hátra, mint a harmadik módot 
megkísérleni. Tartoztunk ezzel hazánknak, melyet egyrészt 
a forrongások és kétes eredményű véres harcok veszélyétő 
megóvni, másrészt a fokonkint mindinkább érezhető süly- 
lyedéstől megmenteni kötelességünk volt. ( Úgy van!) 

Összehívta őfelsége a jelen országgyűlést, és trónbeszé- 
dében határozottan félrevetve a jogvesztés káros elméletét, 
a pragmatica sanctiót tűzte ki nekünk is kiindulási pontul; 
fölszólított, hogy a birodalom fönntartásának biztosságára 
vonatkozó aggodalmait szüntessük meg, és terjesszünk elő 
célszerű javaslatot a pragmatica sanctio értelmében köz- 
tünk és őfelsége többi tartományai közt létező közös ügyek 
szabatos meghatározására és mikénti kezelésére nézve. 

Valamint az 1861-i országgyűlésnek föladata volt kifej- 
teni az ország jogait, bebizonyítani ügyünk igazságát, úgy 
a jelen országgyűlésnek föladata sikert szerezni az igaz 
ügynek azáltal, hogy megmutassa, hogy alkotmányunk 
visszaállítása a birodalom fönnállásával is összhangzásba 
hozható, szóval föladata megszüntetni a fejedelem aggo- 

dalmait, és ezáltal az alkotmány visszaállítását békés úton 
lehetővé tenni. (Úgy van! — a középen.) 

Országgyűlésünk e föladatát teljesen fölfogta, és egy 
hatvanhét tagból álló választmányt küldött ki a kívánt 
Javaslat elkészítésére. Mi, kik e bizottságnak tagjai valánk, 
teljesítettük megbízásunkat; a pragmatica sanctióból indul- 
tunk ki, mert ezt tekintettük legbiztosabb, sőt egyetlen 
jogalapnak a közös viszonyok meghatározására. 

E javaslatunk a tisztelt ház előtt fekszik. Nem állítjuk 
mi, kik mint a bizottság többsége azt készítettük, hogy 
művünk tökéletes. Tudjuk, hogy annak hiányai vannak; 
de célszerűbbet, mely helyzetünkben gyakorlatilag is kivi- 
hető lett volna, készíteni nem tudtunk. (Úgy van! He- 
lyeslés.) 

Több ellenvetések és aggodalmak merültek föl vitatko- 
zásaink folytán e javaslat lényeges pontjai ellen. Méltány- 
lom minden honfinak aggodalmát, ki az ország sorsát el- 
határozó fontos ügyekben, a tárgynak másik oldalát meg- 
vizsgálva, nehézségeket keres és talál, és azokat a törvény- 
hozás terén figyelmeztetésül előadja. Hiszen ez is teljesítése 
a hazafiúi kötelességnek, és igen természetes, hogy a féltett 
kincsnek megőrzése sok óvatosságot igényel. De engedje 
meg a tisztelt ház, hogy ezen ellenvetések és aggodalmak 
lényegesebb részére megtehessem én is ellenészrevételeimet. 
(Élénk fölkiáltások: Halljuk!) 

Azt mondják némelyek: a pragmatica sanctio köztünk 
és őfelsége többi országai között csak perszonáluniót ho- 

zott létre, és ez nem terjed ki egyébre, mint egyedül a 
trónöröklés megállapítására; közös ügyek tehát nem is 
léteznek. 

Igenis perszonálunió az, melyet a pragmatica sanctio 
létrehozott; de a trónöröklésen kívül még az is benne fog- 
laltatik ezen ünnepélyes alapszerződésben, hogy mind Ma- 
gyarország és az ahhoz kapcsolt részek és országok, mind 
őfelségének több országai és tartományai ugyanazon közös 
uralkodó által föloszthatatlanul és elválaszthatatlanul 
együtt birtoklandók. Midőn az ország ezen elvet kimon- 
dotta, magára vállalta egyszersmind azon kötelezettséget, 
hogy ezen föloszthatatlan és elválaszthatatlan birtoklást 
fönn is fogja tartani, különben ezen elvnek kimondása 
csak üres szó lett volna. A föloszthatatlanság és elválaszt- 
hatatlanság fönntartása pedig magában foglalja annak, ha 
megtámadtatik, fegyveres megvédését is. A pragmatica 
sanctio tehát, midőn, a trónörökléshez kötve, az elválaszt- 
hatatlanság és föloszthatatlanság elvét kimondotta, kimon- 
dotta egyszersmind a védelmi kötelezettséget. Nevezze 
bárki, ha tetszik, ezen kötelezettséget nem perszonál-, ha- 
nem reáluniónak: én azt a perszonálunióhoz kötött és most 
kifejtett föltétel egyenes következésének tartom. De bár- 
minek nevezzük azt, annyi mindenesetre igaz, hogy az 
határozottan ki van mondva a pragmatica sanctióban. 
(Úgy van! Helyeslés a jobb oldalon.) 

Egyébiránt az 1848. III. törvénycikknek 13. szakasza is 
világosan elismeri, hogy köztünk és őfelségének többi or- 


24 


sztem — ént NE ge zza zá emez ze szaneőjlillln 


Set megam zni öösátsezt; 


talá 


szágai közt csakugyan léteznek közös viszonyok; azt pedig 
senki, úgy hiszem, állítani nem fogja, hogy az ott említett 
közös viszonyok egyedül a trónöröklésre vonatkoznak; 
hiszen az említett törvény a fejedelem személye melletti 
miniszterre bízza, hogy ezen viszonyokra nézve Magyar- 
országot képviselje; a trónöröklés pedig rég elhatározott 
dolog, az kérdés alá nem is jöhet, az szakadatlan folyama- 
tában semmi képviseletet nem tett szükségessé. 

Maga az 1847—48-i országgyűlés is így fogta föl a 
pragmatica sanctio értelmét. Ugyanis azon föliratában, 
mely az 1848-i törvények alapjául szolgált, a március 14-i 
föliratban azt mondták az ország rendei: ,,A legújabb 
időkben kifejlett események mulaszthatatlan kötelességül 
teszik figyelmünket azokra fordítani, miket felséged ural- 
kodóháza iránti hűségünk, az összes birodalom iránti tör- 
vényes viszonyaink és hazánk iránti kötelességünk megkí- 
ván." És ugyanazon fölirat folytában ismét azt mondják: 
5E tekintetben lehetetlen aggodalommal nem tapasztal- 
nunk a nyugalom bomladozásának azon jeleit, melyek a 
pragmatica sanctiónál fogva velünk egyesült birodalom 
némely részeiben mutatkoznak." Íme ezen fölirat is az 
összes birodalomról és ezen birodalom iránti törvényes vi- 
szonyainkról szól: aggodalommal említi a nyugalom bom- 
ladozásának jeleit a pragmatica sanctiónál fogva velünk 
egyesült birodalom némely részeiben. Kérdezem: egyedül 
a trónöröklési viszonyra vonatkoznak ezek? Hiszen az 

bomladozni akkor sem kezdett, annak megállapított rend je 
fenyegetve nem volt. (Élénk tetszés középen.) 

Léteztek tehát és léteznek közös viszonyok; és ha azok 
csakugyan léteznek, nem természetes-e, hogy azon ügyek 
is közösek, melyek ezen viszonyokra vonatkoznak vagy 
azokból erednek? (Fölkiáltások a középen: Úgy van!) Kö- 
zös viszony közös ügyek nélkül se az állam, se a magáno- 
sok életében nemigen létezhetik. 

Azt mondják, hogy eddig is voltak közös viszonyok, 
és mégsem léteztek közös ügyek. Bocsánat, uraim, ez té- 
vedés. Azon ügyek, melyek e közös viszonyokból származ- 
tak, eddig is közös ügyek valának, csakhogy tárgyalásuk 
történt más alakban. Eddig őfelségének többi országai nem 
bírtak alkotmánnyal, az ő érdekeiket irányunkban is a fe- 
jedelem képviselte; midőn tehát azon ügyeket, melyek a 
közös viszonyokra vonatkoztak, a magyar országgyűlés a 
magyar királlyal tárgyalta: ugyanazon magyar király, 
mint egyszersmind amaz országoknak fejedelme, figye- 
lembe vette azok érdekeit is, és ő képviselte azok részéről 
e tárgyalásoknál a közösséget. (Helyeslés a középen.) 

Tekintsünk bár végig az országgyűlési föliratokon és 
válaszokon, sok helyütt föltaláljuk világos nyomát annak, 
hogy a magyar király az ország valamely kívánatának 
megtagadásánál egyenesen örökös tartományainak érde- 
keire hivatkozott, melyeket ő képviselt. De most már azon 
országok is alkotmánnyal lesznek fölruházva, nem feje- 
delmük, hanem ők maguk fogják képviselni saját érde- 

keiket azon ügyekre nézve is, melyek a velünk közös vi- 
szonyokból származnak. Akarhatjuk-e, hogy ők e jogot 
ne gyakorolhassák? 

A közös ügyek tehát nem most születtek, hanem most 
azok eddigi kezelésének módját különösen az osztrák tar- 
tományoknak alkotmányossága miatt szükséges megváltoz- 
tatni. (Úgy van! — a középen.) 

Ha valaki a pragmatica sanctiót figyelemmel végigol- 
vassa, nem fog kétkedni azon, hogy megkötésénél egyik fő 
cél a viszonos védelem is volt. Az 1723/1. cikkben megkö- 
szönik az ország rendei őfelségének, hogy Magyarország 
javára a szomszéd országokkal és örökös tartományokkal 
külerőszak ellen is megállapítandó egyességre irányozta 
gondoskodását és igyekezetét. A 2. törvénycikkben hason- 
lóul meg van különösen említve a külső erő elleni védelem. 

Némelyek a pragmatica sanctiónak ezen, a fölosztha- 
tatlan és elválhatatlan birtoklásra vonatkozó értelmét is 
kétségbe vonják; de ha tekintetbe vesszük először a prag- 
matica sanctio megkötésének azon egyik célját, a külerő 
elleni védelmet, melyet előbb említettem, másodszor ha fi- 
gyelemmel olvassuk az 1723/2. törvénycikknek 3., 4., kü- 
lönösen pedig 7. szakaszát, látni fogjuk, hogy ott világo- 
san ki van mondva, hogy őfelségének Németországon kí- 
vül és belül fekvő örökös országai és tartományai Magyar- 
országgal és a hozzá kapcsolt részekkel, országokkal és 
tartományokkal együtt föloszthatatlanul és egymástól el- 
válhatatlanul öröködésileg birtoklandók. E szavak értelme, 

úgy hiszem, lehetetlenné tesz minden más magyarázatot, 
mint az elválaszthatatlan és feloszthatatlan birtoklás elvé- 
nek elismerését. (Úgy van! Helyes! — a középen.) 

Így tekintették ezt a későbbi országgyűlések is. 1741- 
ben a 4. cikkben, midőn Mária Terézia férjének, Ferenc 
császárnak corrégensségét elfogadták az ország rendei, ki- 
mondották egyszersmind, hogy. ezáltal az 1723/1. és 4. 
cikkek az elválhatatlanságra nézve csorbát ne szenvedje- 
nek. 1790-ben pedig azon törvénycikkben — a 10.-ben —, 
melyre annyiszor hivatkoznak, s mely az ország törvényes 
függetlenségéről szól, újabban és határozottan ki van 
mondva a föloszthatatlan és elválhatatlan birtoklás. elve. 

Így értelmezte a pragmatica sanctiót ennek keletkezése 
óta a folytonos gyakorlat is. Sohasem késett Magyarország 
őfelsége birodalmát bármely megtámadás ellen megvédeni 
még akkor is, midőn az ellenség nyíltan kijelentette, hogy 
a háborút nem Magyarország ellen kívánja folytatni, mint 
például 1809-ben, midőn a győzelmes francia császárnak 
ily tartalmú proklamációja hatástálanul hangzott el. 

Így értelmezte a pragmatica sanctiót s az ebből szár- 
mazó védelmi kötelezettséget az 1847—48-i országgyűlés 
is. Akkor Somogy vármegye egyik követének interpellá- 
ciójára Batthyány Lajos gróf miniszterelnök az összes mi- 
nisztérium nevében kinyilatkoztatta, hogy a pragmatica 
sanctiót oly értelemben veszi, miszerint azon esetben, ha 
az osztrák birodalom külellenség által megtámadtatik, 
Magyarországot segedelemadásra kötelezettnek hiszi, és ez 


28 


értelmezésben az. egész országgyűlés megnyugodott. Az 
1848. évi pesti országgyűlés 15. ülésében Batthyány Lajos 
gróf szavait Eötvös báró miniszter idézte. Ugyanazon 
ülésben Kossuth. Lajos miniszter fölolvasta a miniszteri 
tanács jegyzőkönyvének azon pontját, melyben a miniszté- 
rium kijelenti: , hogy a pragmatica sanctióból Magyaror- 
szágra háramló azon kötelezettséget, miszerint őfelségét 
külmegtámadás ellen védeni tartozik, kétségbe vonni nem 
akarja". Hasonlóul azon ülésben Kossuth Lajos azt is-kije- 
lentette, hogy a minisztérium összesen és egyenkint állását 
kész ahhoz hozzá kötni, , hogy az országbeli rendes had- 
seregnek azon része, mely az országbeli rendnek, békének 
és a nemzet jogainak, szabadságának védelmére nem szük- 
séges, őfelségének külmegtámadtatása ellen diszpozíciójára 
bocsáttassék a pragmatica sanctio értelmében". A pragma- 
tica sanctio ezen magyarázatát a háznak nagy többsége 
hasonlóul helyben hagyta, noha azon háború, mely akkor 
folyt, Magyarországban populárisnak nem tartatott, és s0- 
kak rokonszenve inkább a szabadságért küzdő olaszok 
felé hajolt. 

Tévedett tehát Madarász József képviselő úr, midőn 
múltkori beszédében azt mondá, hogy a védkötelezettség 
eszméjét először énáltalam hallotta fölemlítetni 1866. feb- 
ruár 22-én, és láthatja, hogy nem én említettem azt föl 
először. (Élénk tetszés.) Lehet, hogy mivel ő a 47—48-i 
országgyűlésen jelen nem volt, azt, mi ott történt, nem 
tudta; de jelen volt a 48-i pesti országgyűlésen, midőn 

Eötvös József báró a Batthyány Lajos gróf szavait idézte, 
jelen volt Kössuth Lajos említett előadásainál, részt vett 
azon napon is, a következő napokon is a tanácskozások- 
ban: tudhatta tehát, hogy nem én voltam áz első, ki ezen 
régen ismert dolgot megemlítettem. Azonban én ezt téve- 
désnek vagy megfeledkezésnek tekintem. (Élénk derültség.) 

Némelyek nem tagadják ugyan a védelmi kötelezettsé- 
get, de kétségbe vonják a védelem közösségének elvét. 

Őseink, midőn a sanctio pragmaticában kimondott föl- 
oszthatatlan és elválhatatlan birtoklás elvének megállapítá- 
sával kötelezve lőnek annak fönntartására és megvédésére, 
jól tudták, hogy a védelemnek olyannak kell lenni, mely 
célra vezessen; márpedig csak az együttes erővel folyó 
közös védelem lehetett sikeres az állandó rendes katona- 
ság fölállítása óta minden időben, a különvált seregeknek 
külön működése pedig zsibbasztó lett volna a szükséges 
védelem hatására. 

Tekintsük bár a folytonosan fönnállott gyakorlatot: 
minden ellenség ellen, mely őfelségének birodalmát megtá- 
madta, a rendes magyar katonaság közösen és együtt har- 
colt őfelsége többi. seregeivel, ugyanazon vezérlet alatt 
állott, és elkülönözve nem működött. 

Hajdan Magyarország védelmi erejét főképpen a bande- 
riális és inszurrekcionális seregek képezték, és akkor a ná- 
dor vala törvényeink szerint a magyar hadak főkapitánya. 
De 1715-ben a 8. törvénycikkben kimondották az ország 
rendei, hogy: , Miután a nemesek és mindazok, kiket a 


30 


törvény ezen nevezet alatt ért, az ország védelmére kato- 
náskodni, következve személyesen fölkelni (insurgere), ille- 
tőleg bandériumaikat előállítani kötelesek, őfelsége, vala- 
mikor szükségesnek tartja, ezt a törvények értelmében jö- 
vendőre is megkívánhatja és követelheti; de mivel egyedül 
ezáltal az országot elegendőleg megvédeni nem lehetne, 
bennszülöttekből és külsőkből álló erősebb rendezett kato- 
naság lesz minden eshetőségre tartandó? stb. Az állandó 
rendes sereget nem rendelte a törvény a nádor vezérlete 
alá, sőt ugyanazon országgyűlésen elhatároztatott a 21. 
törvénycikkben, hogy: , Amidőn az említett 8. cikknek és 
más törvényeknek értelmében az országnak inszurgálni 
kell, azon esetben a nádor marad jövendőben is az ország 
főkapitánya." Tehát csak az inszurrekciónak marad főka- 
pitánya, s nem az egész magyar seregnek. E különböztetés 
is mutatja, hogy a rendes magyar katonaság őfelsége többi 
seregeivel együtt s közösen teljesítette mindenkor a védel- 
mi kötelezettséget. 

És ha már akkor szükségesnek tartották ezt őseink, 
mennyivel szükségesebb ez jelenben, midőn a hadvezetés 
újabb módja s a hadtudományok fejlődése nagy erők össz- 
pontosítását s egységes működését igényli, s a régi modorú 
rendszert egyáltalában lehetetlenné teszi. Hajdan, ha két 
hatalmasság hadat üzent egymásnak, hónapok múltak el, 
míg seregeiket a harctérre vezették; akkor még országgyű- 
léseket is lehetett tartani a háború megüzenése és megkez- 
dése között. Most oly harcképes seregnek kell mindig ké- 

szen állani, amely együtt és közösen működhessék, mert 
még időnk sem volna a háború fölött tanácskozni, már 
annak vége s talán szerencsétlen vége is lehetne. Mutatták 
a közelebb lefolyt események, hogy alig volt néhány hét 
szükséges egy nagyszerű háború befejezésére. (Úgy van! 
Helyes! — a középen.) 

: Meggyőződésem tehát az, hogy a közös és viszonos vé- 
delem oly kötelezettség Magyarországra nézve is, mely 
egyenesen a pragmatica sanctióból foly, melyet az ország 
soha-kétségbe ném vont; melynek hű teljesítését soha meg 
nem tagadta. Ha kötélesek vagyunk fönntartani és meg- 
védeni az elválhatatlan birtoklás elvét, kétségtelenül tar- 
tozunk a védelemnek oly módjáról is gondoskodni, mely 
célszerű legyen, különben: a sanétio pragmaticának ezen 
föltételét magunk játszanók ki. (Élénk helyeslés a középen.) 

Megütköztek némelyek azon, hogy javaslatunk 11. sza- 
kaszában a magyar hadsereg mint az egész hadsereg kiegé- 
szítő része említtetik, és azt állítják, hogy mivel ez még 
eddig törvényben világosan kimondva nem volt, e kifeje- 
zés az ország jogait csorbítja. De: hiszen. áz említett 11. 
szakasz őfelségének azon alkotmányos. fejedelmi jogairól 
szól, melyek a hadseregnek egységes vezérletére, vezény- 
letére és belszervézetére vonatkoznak; e jogokat pedig a 
kisebbség különvéleménye sem vonja kétségbe. Mind a 
magyar katonaság, mind pedig őfelségének egyéb seregei 
összevéve képezik azon fegyveres erőt, melynek föladata 
megvédeni minket úgy, mint a többi tartományokat. E 

hadsereg mindig közösen és együtt működött a birodalom 
védelmében, és kérdem, nem része-e a magyar sereg is 
ezen fegyveres erő összegének? Én ezen eszmében és ezen 
szavakban az ország jogainak csorbítását nem találom. 
Egyébiránt az eszme, mely e szavakban fekszik, nem is új 
törvényeinkben, és nem is példátlan, hogy a törvénvhozás, 
midőn az egész császári, királyi hadseregről szólott, abba 
a magyar katonaságot is belefoglalta. Különösen 1796-ban 
a 2. cikkben , 2400000 mérő rozsot ajánlott az ország- 
gyűlés a 340 000-ből álló császári, királyi hadsereg tartá- 
sára"; e 340 000-ben pedig a magyar katonaság is benn- 
foglaltatott, mert ez volt akkor a fejedelem egész hadsere- 
gének száma: és ez egészet együtt császári, királyi hadse- 
regnek nevezi a törvény; nem említ az kétféle katonasá- 
got elkülönítve, nem mondja, hogy az egyiknek vagy má- 
siknak ajánlja az említett gabonaösszeget, szól együtt az 
egész császári, királyi hadseregről. 3760 000 mérő zabot 
is ajánlott az országgyűlés, és ezt ismét az egész hadsereg 
80 000 lova számára. Lehet-e kételkedni, hogy az említett 
törvény is úgy tekintette a magyar katonaságot, mint 
őfelsége összes hadseregének kiegészítő részét? És nem ke- 
resett, nem talált ezen eszmében semmit, mi az ország 
jogaival ellenkezett volna. (Élénk tetszés a középen.) 

Legsúlyosabb vád, mely ellenünk az eddigi vitatkozások 
folytában fölhozatott, kétségtelenül az, hogy javaslatunk 
az ország alkotmányos függetlenségét megsemmisíti, és 
Magyarországot némi autonómiával bíró osztrák tarto- 
mánnyá teszi. 

Súlyos e vád és nagy horderejű a kifejezés: , az ország 
alkotmányos függetlenségének: megsemmisítése? ; és vissza- 
riadnék tőle magam is, ha csakugyan alaposnak tekinthet- 
ném azt. 

Melyek azon tárgyak, melyeket mi a sanctio pragmatica 
alapján közösöknek ismertünk és a delegációk elhatározá- 
sára bíztunk? Először a külügy; másodszor megállapítása 
az évenkinti költségvetésnek azon költségekre nézve, me- 
lyeket a külügy és a hadsereg igényelnek. 

A külügy békés eszköze az állam védelmének, és az 
olyan országokra nézve, melyek ugyanazon uralkodó alatt 
állanak és viszonyos együttes védelemre kötelesek, csak 
közösen és együtt vezettethetik célszerűen. (Helyeslés a 
középen. Fölkiáltások: Úgy van!) Közös uralkodó és kö- 
zös védelem mellett két külön vezetett külügyet képzelni 
alig lehet anélkül, hogy a legnagyobb zavarok és fonák 
ellentétek, sőt, mondhatnám, rövid időn gyakorlati lehe- 
tetlenségek be ne álljanak. Mióta a trónöröklés s az elvá- 
laszthatatlan és föloszthatatlan birtoklás meg van álla- 
pítva, nem is gyakorolta, nem is követelte Magyarország 
a külügyek külön vezetését. Az 1790-i 17. törvénycikk 
azt mondja, hogy , őfelsége magához a státusminisztérium- 
hoz is fog magyarokat alkalmazni, és oly rendeléseket te- 
end, miszerint azok, kik a magyarok közül külkövetsé- 
gekre kívánnak alkalmaztatni, magokat az állam titkos 
kancelláriájában kiképezhessék"?. A törvénynek ezen sza- 
vai nem mutatnak azon szándékra, hogy a külügyek kü- 

lönválasztva kezeltessenek, hanem inkább azok közössé- 
gének. elismerését foglalják magokban. Az 1848-i törvé- 
nyek sem szólnak külön külügyekről és külön külügymi- 
nisztériumról, s az 1861-i fölirat is fejedelmi jognak is- 
merte el a külügyek vezetését. A mi javaslatunk tehát, a 
külügyekre vonatkozólag, nem semmisítette meg az ország 
alkotmányos függetlenségét; sőt, ha az elfogadtatik, Ma- 
gyarország szabadon választott delegációja által, tehát sa- 
Ját meghatalmazottjai által közvetve a külügyekre oly 
befolyást fog gyakorolni, minőt eddig se közvetve, se köz- 
vetlenül nem gyakorolt. (Élénk belyeslés a középen.) Mert 
hiszen azt, hogy újoncállításkor az országgyűlés a kül- 
ügyek állásáról is értesítve lőn, a külügyek külön vezeté- 
sének tekinteni talán senki nem fogja, minthogy ez amúgy 
is csak ritkábban és néha csak minden tizedik évben for- 
dult elő. 

A másik tárgy, melyet javaslatunk a delegációkhoz uta- 
sít, a költségvetés megállapítása mind a külügyekre, mind 
a hadsereg költségeire nézvé; és e pont ellen van leginkább 
irányozva azon vád, hogy az ország alkotmányos függet- 
lenségét megsemmisíti, mert azt mondják, hogy Magyaror- 
szág eddig saját adójáról maga rendelkezett, javaslatunk 
szerint pedig az adónak egy tetemes részét a delegációk 
fogják megállapítani, tehát ahhoz mások delegációja is 
hozzászól. 

De tekintsük mindenekelőtt, miképp alakulnak az emlí- 
tett delegációk, s miképp fogják a költségvetést megállapí- 

tani. (Halljuk!) A delegáció tagjait mindenik fél alkot- 
mányos úton, a paritás alapján, hasonló számmal szaba- 
don választja meg. Választjuk tehát mi a magunk delegá- 
tusait oly férfiakból, kikben az országgyűlés többségének 
bizalma van; választjuk csupán egy évre, tehát egyévi 
költség megállapítására. Mindenik félnek delegációja saját 
elnökét megválasztja; mindenik külön ül össze; csupán 
írásban közlik egymással nézeteiket, s ha így egyetértésre 
nem juthatnak, egyszerű többséggel határoznak. És mi fö- 
lött határoznak? A két fél felelős minisztériumának befo- 
lyásával kiszámíttatik, hogy a következő évre mennyi 
költséget igényelnek a-közös védelemnek eszközei, ti. a 
védelem békés eszköze, a külügy, és a védelem fegyveres 
eszköze, a hadsereg. E kiszámítás közöltetik külön min- 
denik delegációval, és azok azt megvizsgálván, vagy köz- 
egyetértéssel, vagy többséggel elhatározzák, hogy mennyi 
legyen a következő évre az ezen tárgyakra fordítandó költ- 
ség. Minthogy az így megállapított költségvetés azt a kö- 
telezettséget vonja maga után, hogy mindenik fél az abból 
reá eső összeget tartozik fizetni, kétségtelen az, hogy a 
költségvetésnek, vagy, ha tetszik, az adónak ezen részét 
Magyarország ezentúl nem az eddigi mód szerint és nem 
maga közvetlenül fogja meghatározni, hanem szabadon 
választott megbízottjai által azon alkotmányos országok 
megbízottjaival, kikkel közös azon kötelezettsége, hogy a 
birodalom feloszthatatlan és elválhatatlan birtoklását min- 
den megtámadások ellen megvédje. Mind a két fél alkot- 


36 


mányos lesz, mind a két félnek érdeke ugyanaz lesz, hogy 
ti. a védelem célszerű legyen s minél kevesebbe kerüljön. 

Magyarország tehát ezentúl is fogja gyakorolni adó- 
megajánlási jogát a külügy és hadsereg költségeire nézve 
is, csakhogy nem közvetlenül, hanem közvetve gyakorolja 
azt, saját megbízottjai által. Nem vitatom, hogy e változ- 
tatás magában csekély: de azt állítom, hogy mégsem fog- 
lalja magában az ország alkotmányos függetlenségének 
megsemmisítését. (Élénk tetszés a középen.) tást 

Attól félnek némelyek, hogy a másik fél delegációja, ha 
szorosan összetart, s a mi delegációnkból csak egy tag sza- 
vaz is vele, oly terheket róhatna miránk, melyeket majd 
el nem bírunk. De hiszen mindazon teher, melyet miránk 
rónának, őket is éppúgy nyomná, mint minket, mert nem 
külön fogják meghatározni a mi terhünket, hanem az egész 
költségvetést együtt állapítják meg, s az arány, mely sze- 
rint mi abban részesülünk, javaslatunk szerint nem is a 
delegáció által, hanem. előre több évre, kölcsönös alku 
mellett, mindkét országgyűlés befolyásával fóg meghatá- 
roztatni. (Helyeslés a középen.) 

Azon ellenvetésre, hogy hátha érdekeik ily megterhel- 
tetésünket kívánnák, egyszerű a felelet. ( Halljuk!) Hiszen 
a delegációk se vasutakról vagy kereskedelmi ügyekről, se 
pedig oly dolgokról nem határoznak, melyekben nekik kü- 
lönvált érdekeik lehetnének. Ők csupán a külügynek és a 
hadseregnek költségvetését állapítják meg. Ebben pedig 

nekik is csak abból van hasznuk, ha ezen költségvetés a 
védelem célszerűsége mellett minél kisebb lesz. ( Helyeslés.) 

Törvényt sem fognak ezen delegációk alkotni. 

Azt állítják némelyek, hogy az adó megajánlása is tör- 
vényhozási tény. Nálunk Magyarországon, szorosan véve, 
törvényhozási ténynek ezt nem lehet mondani, hanem in- 
kább csak országgyűlésinek, mert Magyarország a közvet- 
len adók megállapítását nem szokta törvényben kimondani. 
Azonban nevezzük ezt akár országgyűlési, akár törvény- 
hozási ténynek, annyi mindenesetre igaz, hogy a törvény 
ereje jogilag mindaddig fönnáll, míg azt a törvényhozás 
mindkét fele közös egyetértéssel meg nem szünteti. A tör- 
vény erejének megszüntetéséhez tehát törvény kell, a meg- 
ajánlott adó pedig csak esztendő végeig tart, és annak 
megszüntetéséhez nem kell új törvény, sőt újabb megaján- 
lása újabb határozatot kíván. ( Helyeslés.) 

Se az adórendszernek, se az indirekt adóknak megálla- 
pítása, változtatása, se kivetése vagy behajtása fölött nem 
fognak a delegációk rendelkezhetni. Ők csak a költség- 
vetést állapítják meg. 

Minden egyéb intézkedés a két fél külön országgyűlé- 
seinek és felelős minisztériumainak köréhez tartozik, és 
így azokat, azok működését némileg mint a 61-i fölirat- 
ban kimondott esetenkinti érintkezést lehet tekinteni, mert 
csak egy évre választatnak, és évenkint csak egyszer fordul 
elő a költségvetés megállapítása. 

Tekintsünk vissza a múlt időkre, különösen azon korra, 

midőn a függetlenségről szóló törvény, amelyre annyiszor 
hivatkozunk, alkottatott: 1790-re és azon számos évekre, 
melyek e törvény alkotását követték. Hogy állottunk ak- 
kor közjogi tekintetben? 

Igaz, hogy a hadiadót Magyarország saját országgyűlé- 
sén ajánlotta meg, de ezen hadiadó az ország összes jöve- 
delmének egyötöd részét sem tette. Az országgyűlésnek 
semmi elhatározó befolyása nem volt a magyar állam jö- 
vedelmeinek többi részére, azt a kormány beszedte és leg- 
nagyobb részét Bécsbe küldte föl. Költségvetés se a kül- 
ügy és katonaság szükségeiről, se egyéb jövedelmekről és 
kiadásokról az országgyűlés elé nem terjesztetett; és még 
a közadó is minden költségvetés nélkül ajánltatott meg, és 
soha ki nem lőn mutatva, sőt az: országgyűlés által nem 
is követeltetett, hogy kimutattassék, mennyi a katonaság- 
nak valóságos költsége. Az 1790-i 20. törvénycikk meg- 
állapítja ugyan, hogy a só árát csak az országgyűlésen le- 
het fölemelni, de hozzáteszi: , hacsak a sürgető szükség 
mást nem kíván?. Ki határozta meg azonban e sürgető 
szükség eseteit? Van-e példa reá, hogy azoknak megítélé- 
sébe az országgyűlés belebocsátkozott volna? 1819-tő 
1842-ig több mint ezer kisebb-nagyobb kamarajószág el- 
adatott, nagy része a hozzákötött nemességgel. Ezen el- 
adásból több mint 25 millió forint jött be. Mindezek iránt 
az országgyűlés még nem is értesíttetett; számadás az or- 
szág jövedelmeiről — legalább az országgyűlésnek — soha 
nem adatott. 

Azt mondja talán valaki, hogy ezek a törvénnyel ellen- 
kező visszaélések voltak; de nem is létezett világos tör- 
vény, melynél fogva ezt az ország követelhette volna. Sőt 
1792-ben a 14. törvénycikkben fölemelték az ország ren- 
dei a só árát mázsánkint 11 krajcárral, és azt határozták, 
hogy az ebből befolyó összeg a kamara által a helytartó- 
tanácsnak adassék kezére és közcélokra fordíttassék; ezen 
összegről számot is adott időnkint a helytartótanács az 
országgyűlésnek; de a só többi jövedelméről, és általában 
az államjövedelmekről se nem kért, se nem kapott szám- 
adást az országgyűlés. (Úgy van!) És mégsem mondja 
senki, hogy Magyarország alkotmányos függetlensége azon 
korban meg volt semmisítve, és hogy Magyarország némi 
autonómiával bíró osztrák provincia volt; hiszen éppen 
akkor keletkezett az 1790-i függetlenségi törvény, melyre, 
mint említém, annyiszor hivatkozunk. (Zajos belyeslés a 
középen.) 

Ezen állapottal szemben legyen szabad kérdeznem: meg 
van-e semmisítve alkotmányos függetlensége azon ország- 
nak, mely saját országgyűlésén alkotja minden köz- és ma- 
gánjogi és közigazgatási törvényeit; saját országgyűlésén 
állapítja meg védrendszerét és ennek minden változtatá- 
sát; ő rendelkezik a szükséges újoncokról, ezeknek számá- 
ról, kiállítási föltételeiről, a katonaság elhelyezéséről és 
élelmezéséről? (Élénk tetszés. Úgy van! Helyeslés a közé- 
pen.) Meg van-e semmisítve azon országnak alkotmányos 
függetlensége, mely maga határoz államjövedelmei, adó- 

rendszere, az adó kivetése és behajtása fölött, melynek 
parlamentáris felelős kormánya van, és melynek e kor- 
mány felelni tartozik minden tettéért, számolni minden 
fillérnek hováfordításáról? (Élénk tetszés, éljenzés a közé- 
pen.) Meg van-e semmisítve csupán azáltal, hogy a költ- 
ségvetésnek egyik pontját, a hadseregnek költségeit nem 
közvetlenül, hanem közvetve, szabadon választott megha- 
talmazottjai által egy más alkotmányos országgal együtt, 
a paritás és az érdekek ugyanazonossága által védve an- 
nak túlnyomósága ellen, mindig csak egy évre közösen 
határozza meg? (Viharos tetszés a középen.) És teszi ezt 
azért, mert azon országgal vagy országokkal egy ünnepé- 
lyes alapszerződésnél fogva közös és viszonos védelmi kö- 
telezettségben áll, oly kötelezettségben, melyet a hadtudo- 
mány jelen állásában a régi módon célszerűen teljesíteni 
már alig lehetne, és melynek eszközeit bizonytalanságnak 
vagy időnkint bekövetkezhető halasztgatásnak kitenni ká- 
ros, sőt veszélyes volna? (Élénk tetszés a középen.) Kérde- 
zem: oly nagy-e a különbség az alkotmányos függetlenség 
mértékére nézve e két helyzet közt, hogy midőn az egyikre 
— a korábbira — úgy mint az ország függetlenségének 
korszakára hivatkozunk, a másikat, mely javaslatunk el- 
fogadása esetére állana be, az alkotmányos függetlenség 
megsemmisítésének tekinthessük? (Hosszas, lelkes éljenzés. 
Zajos tetszés a középen.) 

Függetlenségnek függés az ellentéte, és midőn a függet- 
lenség megsemmisül, függésnek kell beállni, a függés pedig 

azon állapot, midőn az egyik fél parancsol, akár hatalom- 
mal, akár többsége által, a:másik pedig engedelmeskedik. 
De midőn két teljesen egyenjogú fél egyedül a közös köte- 
lezettség teljesítését, a paritás alapján, hasonló számú meg- 
hatalmazottjai által intézi el, és.a meghatalmazottak egy 
meghatározott tényre-és kiszabott időre vannak megvá- 
lasztva, még azon felül érdekeik is hasonlók, habár a kér- 
dés a szavazatok többségével dől is el: ezt szoros értelem- 
ben függésnek nevezni nem. lehet. (Élénk belyeslés a kö- 
zépen.) Ily esetben melyik fél függ a másiktól? Azt mond- 
ja talán valaki, hogy függenek egymástól; de hisz ily érte- 
lemben. minden szövetkezés, mely közös védelemre kötte- 
tik, mégsemmisítése volna a függetlenségnek. (Helyeslés a 
középen. Fölkiáltások: Úgy van!) 

A védelmi kötelezettséget nem a mi javaslatunk állapí- 
totta. meg; annak alapja a pragmatica sanctio, melynek 
értelmét a későbbi törvények, az országgyűlések és a foly- 
tonos gyakorlat éppúgy magyarázták, mint mi. (Fölkiáltá- 
sok a középen: Úgy van!) Hogy a védelmi kötelezettséget 
úgy kezelni, mint előbb kezeltetett, most már nem lehet, 
mert a hadviselés módja változott és az örökös tartomá- 
nyok alkotmányosak lettek: azt, mint valóságos tényt, 
ignorálnunk nem szabad. Vagy azt kellene mondanunk, 
hogy mi a védelmi kötelezettség kezelésének eddigi mód- 
jától el nem állunk, habár az célra vezető nem is lesz; 
vagy, az osztrák tartományok alkotmányosságát figyelem- 
be sem véve, követelnünk kellene, hogy azoknak a közös 

védelmi kötelezettségre vonatkozó jogait és érdekeit irá- 
nyunkban ezután a fejedelem képviselje, és ők magok e 
fontos ügyhöz ne szólhassanak és velünk együtt ne mű- 
ködjenek. Se az egyik, se a másik nem volna jogos, nem 
volna méltányos. (Élénk belyeslés a középen.) 

Azon vád, hogy javaslatunk szerint Magyarország né- 
pének vérével nem a magyar országgyűlés rendelkezik, 
merőben alaptalan. Hiszen a mi javaslatunkban is egyene- 
sen és határozottan fönn van tartva az újoncok megaján- 
lásának országgyűlési joga; fönn van tartva az állítás föl- 
tételeinek, a katonaság elhelyezésének meghatározása; ki 
van mondva, hogy a védrendszernek megállapítása vagy 
bármi változtatása Magyarországra nézve csak a magyar 
országgyűlés beleegyezésével történhetik. E vád tehát — 
úgy hiszem — tévedésből származott, és elég azt egysze- 
rűen és határozottan visszautasítani. (Élénk belyeslés a kö- 
zépen.) Mert aki javaslatunkat olvasta, meggyőződhetett 
arról, hogy e vád alaptalan. 

A külügyeken és az említett költségvetés megállapításán 
kívül semmi egyéb tárgyra nézve nem mondtuk mi, hogy 
annak közössége a sanctio pragmaticából foly, semmi 
egyéb tárgyat nem bíztunk mi a delegációkra. Azokra 
nézve, mik részint a helyzetnél fogva politikai tekintetből, 
részint a két fél érdekeinek találkozásánál fogva célsze- 
rűbben intéztethetnek el közös egyetértéssel, mint szorosan 
elkülönözve, szabad alkut és egyezkedést javasoltunk, oly 
egyezkedést, melyet szabad ország köt más szabad ország- 

gal. Kimondottuk, hogy ezen egyezkedések időről időre 
kötendők, és világosan fönntartottuk, hogy azok csak a 
magyar országgyűlés beleegyezésével lesznek ránk nézve 
érvényesek. 


Ez sem sérti — úgy hiszem — az ország alkotmányos 


függetlenségét, és nem teszi Magyarországot osztrák pro- 
vinciává (Helyeslés a középen.), mert a legnagyobb hatal- 
mú és önálló országok is kötnek ily egyezkedéseket, sza- 
badon és alku mellett, más hatalmakkal. 

Ha tekintjük például a kereskedést azon korban, midőn 
a függetlenségi törvény alkottatott, egész az újabb időkig, 
Magyarországnak még módjában sem állott akár az örö- 
kös tartományokkal, akár a külfölddel kereskedelmi szer- 
ződéseket kötni. A szomszéd tartományok vámszabásai 
súlyosan nyomták termelésünket, iparunkat és kereskedé- 
sünket, és még törvényre sem hivatkozhattunk, melynél 
fogva ezen szomszéd országok vámszabásainak leszállítá- 
sát joggal követelhettük volna; sőt az országgyűlések föl- 
irataira a válasz rendesen az lőn, hogy őfelsége többi or- 
szágainak érdekeit kénytelen ótalmazni. 

Nem osztozhatom tehát azon aggodalmakban, melyeket 
némelyek. javaslatunk ellen fölhoztak. Nem hiszem, hogy 
e javaslat életbe léptetése alkotmányos önállásunkat meg- 
semmisítené s Magyarországot osztrák provinciává tenné; 
de hiszem azt, hogy alkotmányunk azon visszaállítása, 
mely javaslatunk elfogadásának reményében tettleg életbe 
léptetett, sokkal inkább megóvja nemzetünket a végsüllye- 

déstől, mint a bizonytalan eseményekre épített számítások 
s azon sorvasztó várakozás, mely addig halasztgatja az 
orvoslást, míg az végsüllyedéssel fenyegető helyzetünkben 
késő lesz. (Lelkes éljenzés a középen.) Hiszem azt, hogy 
jelen viszonyaink között a fönnforgó nehéz kérdéseknek 
más békés megoldását remélni nem lehet. (Élénk belyeslés 
a középen.) 

Ha a ház azt hiszi, hogy mi csalódunk, és e megoldás 
káros, sőt veszélyes, még most kezében van az ügy: oda 
könnyen visszamehet, hol pár hónappal ezelőtt voltunk. 
(Élénk tetszés.) 

De vizsgáljuk meg a dolog minden oldalát, nehogy az 
aggodalmak más irányban újabb s talán súlyosabb aggo- 
dalmakba döntsenek bennünket. (Halljuk! Halljuk!) Én 
csak saját véleményemet mondom el; a tisztelt ház ítéljen 
és határozzon. (Élénk éljenzés.) 

Meg vagyok győződve, hogyha akkor, midőn az 1848-i 
év szeptember 18-án a magyar országgyűlés megbízásából 
mint küldöttek a bécsi országgyűlést felszólítottuk (Hall- 
juk! Halljuk!): ,, bízza meg minisztériumát a magyar mi- 
nisztériummal leendő egyezkedésre, hogy köztünk s Auszt- 
ria között a kölcsönös viszonyok végleges elhatározása 
által minden ezentúli súrlódásoknak s egyenetlenségeknek 
eleje vétessék"?; ha, mondom, akkor nekünk a kiegyezke- 
dés oly módját ajánlották volna, minőt a mi javaslatunk 
tartalmaz: a magyar országgyűlés azt valószínűleg nem 
utasította volna vissza. (Élénk tetszés. Úgy van! Helyes- 

lés a középen.) Meg vagyok győződve, hogy akkor, midőn 
1848-ban október 8-án a mi országgyűlésünk alsóháza 
végzésileg kimondotta többek közt azt, hogy , Magyaror- 
szág és annak képviselőháza, szabad néphez illőleg, bizo- 
nyosan az ausztriai néppel mindazon érdekeket, amelyek 
három százados viszonyaikból erednek, a legbarátságosabb 
úton fogja kiegyenlíteni", jelen javaslatunk elvei szerint 
kiegyeztünk volna. (Úgy van! — a középen. ) Meg vagyok 
győződve, hogyha akkor, midőn minket az országgyűlés 
herceg Windischgrátz táborába küldött egyezkedés végett 
(Halljuk!), a herceg, ahelyett hogy föltétlen megadást kö- 
vetelt, jelen javaslatunk szerinti kiegyezkedéssel kínált 
volna meg, a nemzet képviselői nem lettek volna idege- 
nek azt elfogadni. (Úgy van! — a középen.) Meg vagyok 
győződve, hogy Buda várának visszavétele után s a nagy- 
sallói ütközet után is, melyek fénypontjai valának a küz- 
delemnek, hozzájárult volna ily egyezkedéshez. (Úgy van! 
— a középen.) És mennyi vér, mennyi szerencsétlenség, 
mennyi szenvedés lett volna megelőzve. Hol állnánk most, 
erőben, tehetségben, fejlettségben, hol állana a birodalom. 
Most békés úton juthatunk ily kiegyenlítéshez; ne utasít- 
suk azt el magunktól. Más-e most a jog, mint akkor volt, 
vagy talán erősebbek vagyunk és több erőfeszítést, több 
szenvedést megbírunk? Ha sikerült politikai létünk ron- 
csolt hajóját egy kis révpartra juttatnunk, visszalökjük-e 
azt ismét a zajgó tenger hullámai közé, csupán azon kétes 
reményben, hogy talán, de csak talán, majd ha a vész el 

nem sodor, egy szebb, nagyobb, biztosabb kikötőbe jutha- 
tunk? (Lelkesült éljenzések a középen.) 

Azon aggódnak némelyek, hogy az osztrák birodalmat 
fölbomlás veszélye fenyegeti, és azért nem kívánják Ma- 
gyarország sorsát hozzákötni. (Halljuk!) Állítják, hogyha 
egykor Európa politikai szükségnek tartotta is az osztrák 
birodalom fönnállását, most ezen nézet nagyrészt meg- 
változott. 

Szabad legyen megjegyeznem, hogy nagy birodalom 
végfölbomlása nem oly könnyen és nem oly hamar törté- 
nik, kivált ha annak fejedelme népeinek alkotmányos sza- 
badságában keresi trónjának legerősebb támaszát. (Hosz- 
szas, lelkesült éljenzés.) 

Megjegyzem azt, hogy azon politika, mely figyelembe 
nem veszi a jelent, és egyedül eshetőségekre akar építeni, 
éspedig oly eshetőségekre, melyek el is maradhatnak, más- 
képp is alakulhatnak, nem célszerű politika. (Úgy van! — 
a középen.) 

Van-e, ki óhajtja Ausztria fölbomlását, nem tudom, de 
ha vannak ilyenek, azok azt bizonyosan nem a mi érde- 
künkben óhajtják. (Úgy van! — a középen.) Félek, nagyon 
félek, hogy e fölbomlás által nem mi nyernénk, s a mi 
sorsunk jobbra nem változnék. (Élénk belyeslés a középen.) 

És ha kiszámíthatatlan események ezen katasztrófát egy- 
kor csakugyan előidéznék, mi volna jobb reánk nézve: 
az-e, hogy ezen katasztrófa Magyarországot államilag ren- 
dezett állapotban találja? — vagy az, hogy erejében meg- 

fogyva, a folytonos provizóriumok zavarának közepette 
kelljen szembeállanunk a végzetszerű eseményekkel? Az 
első esetben könnyebben és biztosabban szolgálhatnánk 
szilárd magvául egy új alakulásnak; a másik esetben csak 
rendezetlen anyagnak tekintenének bennünket, melyet szét- 
bontva, más építkezésre használnának föl, és ez ellen aztán 
sikertelenül hivatkoznánk törvényeinkre és alkotmányos 
függetlenségünkre. ( Helyeslés.) 

Föltűnő előttem az, hogy éppen azok, kik a fölbomlás 
lehetőségét fölteszik, leginkább idegenek a delegációk esz- 
méjétől. Hiszen ha a birodalom fölbomlanék, a delegációk 
is megszűnnének, mint minden egyéb viszonyaink (Úgy 
van!), és ily esetben vagy mint önálló, külön állam teljes 
erejében függetlenül alakulna Magyarország, vagy, több 
népekkel egyesülve, új szövetkezési államot alkotna. 

Az elsőt nem számítom a politikai lehetőségek közé. 
Örülne minden magyar és örülnék én is, ha oly erővel és 
hatalommal bírnánk, minőt ily önállás megkíván. Nem 
becsülöm én kisebbre nemzetünk erejét a valónál. 

Azt mondta valaki, hogy ne mondogassuk mi magun- 
kat gyöngéknek. Úgy hiszem, önérzetünk ettől meg fog 
óvni bennünket. (Úgy van! Élénk tetszés a középen.) 
Egyébiránt a történelemben nem tudok példát arra, hogy 
hazánkat azért érte volna veszély, mert erősebb volt, mint 
amilyennek magát hitte; ellenben abból, hogy erősebbnek 
hitte magát, mint amilyen volt, szomorú következések 

származtak; a mohácsi vész egyik oka erőnknek éppen 
ezen túlbecsülése lehetett. (Úgy van! Tetszés.) 

Az államok ereje nem abszolút fogalom. Lajos és Má- 
tyás korában nemcsak azért volt Magyarország nagy és 
erős, mert fejedelmei bölcsek, népe vitéz volt, hanem azért 
is, mert akkor Európa legnagyobb országai közé tarto- 
zott. (Úgy van!) Anglia Skóciával nem volt egyesülve; a 
mostani Franciaország több részre volt szakadva; Német- 
országnak, Olaszországnak sok ura volt; Oroszország Len- 
gyelországgal sem bírt megküzdeni; csak a török erő volt 
hatalmas és tekintélyes. Most azonban mily nagyok az 
európai államok dimenziói. A. 20 millió népességű Olasz- 
országot értelmes népével, virágzó kereskedésével, sok jó 
kikötőjével még nagyhatalomnak sem tekinti a világ. Fönn 
bírna ezek közt állani Magyarország, beékelve a hatalmas 
orosz és német birodalom közé? (Élénk tetszés a középen.) 

Ha pedig más népekkel együtt szövetséges államot akar- 
nánk akkor majd alakítani, nem volnának-e közös ügye- 
ink, melyeket azokkal együtt kellene intéznünk? Nem kel- 
lene-e azokat közösen kezelnünk? És nem volnának-e 
kénytelenek a delegációk eszméjével akkor is megbarát- 
kozni? (Élénk tetszés a középen.) 

Ismétlem, tisztelt ház, ne taszítsuk el magunktól a bé- 
kés kiegyenlítés ezen módját. Félek, igen félek, hogy an- 
nak félrevetése által jövőre az ország alkotmányos függet- 
lenségét nagyobb veszélynek tennők ki, mint elfogadása 
által. (Élénk belyeslés a középen.) 

Némelyek javaslatunk ellenében a közvéleményre hivat- 
koznak. Tisztelem én is a közvéleményt, és teljesen mél- 
tánylom annak hatalmát, mert tudom, hogy azzal szem- 
beszállni rendesen sikertelen küzdelem; de politikai életem 
folytán azt tapasztaltam, hogy alig van nehezebb föladat, 
mint igen sok tárgyra nézve a valóságos közvéleményt 
megtudni. Ki-ki azon körnek véleményét ismeri legjobban, 
melyben él, mellyel társalog; csak néha vonja magára fi- 
gyelmét egy-két hang a távolból; és igen hajlandó az em- 
ber saját körének véleményét közvéleménynek tekinteni. 
Tévedtem én is e részben nem egyszer, és tévedtek, úgy 
hiszem, mások is. (Úgy van!) Gyakran megtörténik, hogy 
midőn a vélemények sokfelé ágaznak, minden árnyéklat- 
nak vannak pártolói számosak: és ki fogja megmondani 
tudni, hogy melyik mellett áll valósággal a közvélemény? 
(Élénk helyeslés.) Megszámítani pedig azt a közvéleményt 
vajmi nehéz volna. ( Tetszés.) 

Egyébiránt midőn minket a nép megválasztott, hogy 
képviselői legyünk, nem azt várta, hogy tőle kérjünk ta- 
nácsot, hanem azt, hogy mi adjunk neki tanácsot. (Zajos 
belyeslés.) Törvényhozói dolgokkal, melyek készültséget, 
szakavatottságot igényelnek, nem minden ember foglal- 
kozhatik; és nekünk, kik azokkal foglalkozunk, kötelessé- 
günk a nép érdekét is szívünkön viselni és azt tenni, mit 
e tekintetben legcélszerűbbnek látunk. (Hosszas, élénk be- 
lyeslés a középen.) 

Nem vitatom tehát, hogy a közvélemény mily mérték- 

ben van jelenleg javaslatunk mellett. De azt mégis hiszem, 
hogy a nép nem mondana nekünk köszönetet, ha meghiú- 
sítva a békés kiegyenlítés sikerét, visszaesnénk vele együtt 
ismét a bizonytalanságnak, á zavarnak, rendetlenségnek 
örvényébe, melyből a szabadulás oly nehéz; és a szenvedé- 
sekért, melyeket tűrt és még tűrnie kellene, semmi egyebet 
nem nyújthatnánk neki, mint azon kétes vigaszt, hogy az 
európai eseményeknek egy véletlen fordulata reánk még 
tán jobb sorsot is hozhat, mint amit jelenben e békés ki- 
egyenlítés által elérhetünk. (Zajos éljenzés a középen.) 

Azt mondják tán némelyek, hogy ez az opportunitás po- 
litikája. Igenis az. Midőn arról van szó, hogy a fönnálló 
törvényt a végrehajtó hatalom megtartsa és teljesítse, ak- 
kor az opportunitás nem irányadó, mert a jogilag meg 
nem változtatott törvényt szorosan meg kell tartani; de a 
törvények alkotásánál éppen az opportunitás az, amelyet 
mellőzni nem lehet. Amely törvényhozó ezt figyelembe 
nem veszi, üdvös, célszerű törvényt alkotni ritkán fog. 
(Helyeslés a középen. Fölkiáltások: Úgy van!) Minden al- 
kotmány, minden törvény, minden institúció az opportu- 
nitás postulatumánál fogva jön létre, és addig célszerű, 
míg annak megfelel. Ezt mondtam én akkor is, midőn a 
jelen országgyűlésen fölszólaltam azok ellenében, kik a 
jogfolytonosságban a törvények megtartására nézve is az 
opportunitás szempontjából indultak ki. 

Egyes kifejezéseket, mik a vitatkozások folytában elle- 
nem tán élesebben is voltak intézve, hasonlókkal viszo- 

nozni nem fogok. Ily feleselések se a vitatkozás tárgyát 
tisztába nem hozzák, se az ország javát elő nem mozdít- 
ják; az el nem fogult közvéleménynek józan tapintata 
meg fogja mérni azok jelentőségét. (Élénk tetszés a kö- 
zépen.) 

Végzem szavaimat azzal, mit beszédem elején mondot- 
tam, hogy én a hatvanhetes bizottság többségének javasla- 
tát helyzetünkben a békés kiegyenlítés legcélszerűbb mód- 
jának tartom és ugyanazért pártolom. (Szúnni nem akaró 
viharos éljenzés. A báz tagjainak nagy része föláll. Éljen- 
zés. Szavazzunk!) 

KOSSUTH LAJOS: 
DEÁK FERENCNEK 
(Párizs. 1867. május 22.) 


Barátom! Engedd meg e megszólítást azon múlt emlé- 
kének nevében, mely a hosszú számkivetés keservei, a ha- 
zafi bánat és családi bú minden súlya alatt előttem mindig 
szent maradt. 

Mi: nemcsak elvrokonok, de barátok is valánk, a szó ne- 
mesebb értelmében férfikorunk szebb szakán keresztül, 
midőn még egy irányban haladtunk a hazafiúi kötelesség 
ösvényén. 

Együtt állottunk őrt a nemzet jogai mellett az 1848-i 
válság előestéjén, midőn mint minisztertársak közegyetér- 
téssel megköveteltük a bécsi udvartól s kormánytól, hogy 
, hazánknak törvényes önállása és szabadsága minden te- 
kintetben, a pénz- és badügyek önálló, független és min- 
den idegen avatkozástól ment kormányzatát is világosan 
oda értve, nyíltan elismerve és megóva legyen". 

És együtt izentük meg e jogszerű követelés folytán a 
bécsi kormánynak, hogy ,jaz összes nemzettel egyetértőleg 
változhatlanul el vagyunk határozva a magyar nemzetnek 
önállásából semmi áron egy bajszálnyit sem engedni, s a 
szövetséges barátságra hasonló barátsággal, ellenzékeske- 
désre jogszerű visszatorlással felelni". 

A perc csakhamar elkövetkezett, midőn választanunk 
kellett, ha beváltsuk-e a jogszerű visszatorlás változhat- 
lannak nyilatkoztatott határozatát, vagy védtelenül fogad- 
juk a halálos csapást, mit az önkény hazánk nemzeti s 
állami életére mért. 

Te, mert nem bíztál nemzetünk erejében, a visszavonu- 
lást választottad. 

Én azok soraiba állottam, kik istenbe, jogaikba s önma- 
gukba bízva, az ellenséges megtámadásra jogszerű vissza- 
torlással feleltek, miként ezt együtt, a nemzet nevében, a 
hatalomnak megizentük volt. 

Nem dicstelen a lap, melyet a magyar nemzet ez elha- 
tározás folytán a történelem könyvébe iktatott. S habár 
egy idegen nagyhatalom jogtalan fegyvereinek súlya alatt 
sikerült is az árulásnak nemzetünk önbizalmát megrendí- 
teni s a megrendített önbizalommal karját elzsibbasztani: 
— a hősiességet, mellyel jogait védte volt, csodálattal kí- 
sérte a világ: nem érdemlett bukásának rokonszenvvel adó- 
zott, s nemzetünk életrevalóságának amaz óriási revelá- 
ciója — melynél a sikerhez csak egy kissé több kitartás 
hiányzott — annyit mindenesetre eredményeze, hogy úgy 
a hatalmak politikájában, mint a népek érzelmeiben a ma- 
gyar nemzet, még bukásában is, azon öncélú életerős té- 
nyezők közé lőn sorolva, melyekkel az európai történe- 
lem progresszusában számolni lehet, számolni kell, s me- 
lyeknek a történelem logikája jövendőt ígér, hacsak a his- 
tória önálló tényezői sorából öngyilkos kézzel maguk ma- 
gukat ki nem törlik. 

Nagy vívmány ez, barátom, melyet feladni bűn! S a 
nemzet, mely oly körülmények közt is képes volt ez állást 
kivívni, annyit legalább megérdemel, hogy önállásának 
megvédése s jogainak valósítása körül ereje iránt ne esse- 
nek kétségbe vezérei. 

Amint akkor e válság percében elváltak utaink, elválva 
maradtak tizenkilenc hosszú éven át mind e mai napig. 

Nekem hontalan bujdosás jutott osztályrészemül; — ne- 
ked a nemzet tiszteletétől s a tényező elemek többségének 
bizalmától környezett vezéri szerep. De jutottak e vezéri 
szereppel osztályrészedül nagy kötelességek is és roppant 
felelősség. 

Elvált utainkon kiindulási pontunk s utunk iránya kü- 
lönbözik, csaknem — mondhatnám — ellenkezik. 

De nem mondhatod, hogy utadban állottam; nem 
mondhatod, hogy nehézségeket iparkodtam elédbe gördí- 
teni, vagy számvetésidet megzavarni. 

Azonban hazafi vagyok, nemzetem sorsa szívemen fek- 
szik. S ez érdekeltségnél, e kötelességnél fogva szemmel 
kísértem folyvást polgári működésedet, reménylve néha, 
aggódva sokszor, figyelemmel mindig — de nem szólottam. 

Most szólok, és hozzád és nyíltan szólok, mert úgy 
látom — s az évek és szenvedések terhe alatt meghiggadt 
ítélet tekintetével látom úgy —, hogy nemzetünk a jogfel- 
adások sikamlós meredélyén veszélybe, többe, mint ve- 
szélybe, halálba sodortatik. 

Midőn 1861-ben felirataidat olvasám, melyek nevedre 

annyi dicsfényt özönlöttek, megnyugtatást kerestem s ta- 
láltam a gondolatban, hogy a nemzet önállásából s alkot- 
mányos jogaiból, miket nem kevesb férfiassággal mint böl- 
csességgel világosságba helyezél, nem fogsz engedni egy 
hajszálnyit is semmi áron. 

Mert olyannak ismertelek, ki mérséklettel szab határt 
kívánalmainak, komolyan megfontolva, amit követel: de 
a joghoz, melyet így megfontolva követelt, tántoríthat- 
lanul ragaszkodik. 

Engem — ki bizonyos kapcsolatokban az ellentéteket 
kiengesztelhetleneknek ítélem — nem elégített ki a határ, 
melyet kitűztél; de meg tudtam fogni, hogy ha nemzetünk 
vezérleted alatt békés úton eljut azon határhoz, lesz oka 
többet, nagy szenvedések árán, nem merényleni; ha pedig 
el nem jut, nyitva maradónak hittem a tért a jövendő 
számára, mert nem lesz semmi jog feláldozva. — Pedig 
magad mondád, s helyesen mondád, hogy a jogot, melyet 
az erőszak elveszen, vissza lehet szerezni, s veszve csak az 
van, amiről a nemzet maga lemondott. 

Nem vélek hibázni, midőn állítom, hogy azon nagy, 
azon példátlan befolyás, melyet a nemzet határozataira 
gyakorolsz, azon álláspont következése, melyet 1861-ben 
választottál. S nem vélek hibázni, midőn állítom, hogy a 
roppant erkölcsi hatalomnak, mely kezeidben van, kulcsa 
abban fekszik, hogy a romlatlan nép ösztönszerűsége Té- 
ged, a nemzeti jogok békés úton visszaszerzésének terén 
vezérét, még mindig az 1861-i jogalapon vél állani. 

Pedig már régen nem állasz ott. A jogvisszaszerzés állás- 
pontjáról a jogfeláldozás sikamlós terére jutottál, s mert 
minden álláspontnak megvan a maga kérlelhetlen logikája, 
e téren annyira látom vive a dolgokat, hogy mély fájda- 
lommal kell kérdenem, mi marad még feladni való a nem- 
zet önállásából? Mi marad még feladni való mindazon jo- 
gokból, melyek az alkotmányos állami élet lényegét s biz- 
tosítékait képezik, s melyek hazánk sajátlagos helyzetében 
még nagyobb beccsel bírnak, mint oly országokban bírhat- 
nának, melyeknek fejedelme nem más országoknak is ural- 
kodója, melyek tehát nincsenek azon veszélynek kitéve, 
hogy idegen érdekeknek eszközeivé süllyesztessenek? 

Éppen most látom a hírlapokból a minisztérium által f. 
hó 18-án előterjesztett törvényjavaslatot. 

Végigfutom elmémben az ezen javaslatok elseje által 
törvényesítendő közösügyi munkálatot, mely hazánkat ál- 
lami állásából kétségtelenül kivetkőzteti, s az osztrák biro- 
dalommal egy államtestületté összeforrasztja. 

Számot adok magamnak a többi öt törvényjavaslat 
horderejéről. És látom, az ezen irányban nézeteidet képvi- 
selő magyar lapokban, azon agitációt, mely a megyei ins- 
titúciónak — hazánk ezen utolsó horgonyának — elmállasz- 
tására, országpolitikai s alkotmányőri állásából kivetkőz- 
tetésére és puszta adminisztracionális bürókká süllyesz- 
tésére irányoztatik. 

Mindezeket látva és megfontolva, okom van kérdezni: 
minő lényeges állami jog, minő alkotmányos biztosíték 

marad még fenn, mellyel nemzetünk magát az áldoza- 
tokért nem mondom vigasztalhatná, hanem legalább misz- 
tufikálhatná, hogy még mindig nemzet, még mindig alkot- 
mányos? 

A magyar hadsereg az osztrák birodalmi hadsereg ki- 
egészítő részévé dekretáltatik, s annak nemcsak szervezete 
s vezénylete, de még alkalmazása is a magyar miniszteri 
felelősség alul elvonatik, és a magyar országgyűlésnek 
nem felelős birodalmi kormány rendelkezése alá bocsát- 
tatik. 

A hadi költségvetés megvizsgálásának s megszavazásá- 
nak joga a magyar országgyűléstől elvonatik, s a biroda- 
lommal közös delegációkra ruháztatik át, s így idegen 
avatkozásnak, szavazásnak, határozásnak vettetik alá. 

Ezáltal elveszti nemzetünk az alkotmányos állami élet 
legfőbb, legpraktikusabb életbiztosítékát. Elveszti azon te- 
hetségét, hogy a népekre annyi szerencsétlenséget áraszt- 
ható háborújogot saját nemzeti érdekei szempontjából ön- 
állólag fékezhesse vagy a nemzetközi viszonyokat ellen- 
őrizhesse, 

A közösügyi munkálatnak egyéb, nemcsak a nemzet 
állami életére s önállására, de még anyagi felvirágozhatá- 
sára is sérelmes intézkedéseit nem is említve, maga ezen 
két tény elég arra, miszerint tagadni ne lehessen, hogy Ma- 
gyarország mindazon magasabb attribútumokból kivet- 
kőztetik, melyek egy országnak állami típust adnak; hogy 
a legfontosabb ügyekben idegen avatkozástól menten, ön- 

állólag nem intézkedhetve, idegen érdekek vontatókötelére 
akasztatik; hogy a nagyon alárendelt szerepre kárhozta- 
tott magyar minisztérium többé teljességgel nem független, 
s hogy ezen jogfeladások mellett a magyar országgyűlés 
alig lehet egyéb, mint egy megszaporított megyegyűlés. 

Ezek annyira világos — és semmi legisztikus okoskodás 
által el nem vitatható — tények, hogy sérteni vélnélek, ha 
csak fel is tenném, hogy a te érett bölcsességed és hazafiúi 
érzeted magának ezen jogfeladások hordereje iránt illúziót 
csinál. 

Hanem te — fájdalom — nem bízol a nemzet erejében, s 
azzal vigasztalva magadat, hogy az élet és a körülmények 
enyhíteni fogják a következményeket, elfogadod a jogfel- 
áldozásokat, miszerint megmentsed, amit megmenthetőnek 
vélsz, mert politikád tengelye akörül forog, hogy , el kell 
fogadni, ami kivibető, miután többet elérni nem leber?". 

De éppen ez az, ami ellen úgy a jog, mint a politika 
nevében tiltakoznom kell. 

Ily szempontból vetni kockát a nemzet sorsa felett hiba 
is, de nem is szabad. 

Nemzetnek lehet elnyomást tűrnie, de jogai valósításá- 
nak reménye iránt semmi körülmények közt nem szabad 
kétségbeesnie, s azért, mert valamely jogát nyomban nem 
képes valósítani, nem szabad arról önként, örök időkre 
lemondani. 

De hiba is ezen lemondás, éspedig olvan hiba, mely a 
körülmények által sem menthető. 

Engedd, hogy emlékeztesselek a múltakra. 

Amit most a közösügyi munkálat az úgynevezett biro. 
dalmi egységnek s nagyhatalmi állásnak áldozatul hoz, az 
lényegében éppen az, ami 1848-ban Jellasics betörését 
megelőzött ultimatumképp tőlünk követeltetett. 

Ultimatum volt, barátom! Fegyver éléről nyújtott ulti- 
matum, nekünk védteleneknek. És támogatására fel volt 
szítogatva ellenünk a szenvedelmes belháború, s határain- 
kon invazionális seregek álltak csatarendben. 

És e veszéllyel szemben volt-e a minisztériumban, mely- 
nek mindketten tagjai voltunk, volt-e az országgyűlésen 
csak egyetlen hang is, mely azon most annyi készséggel el- 
fogadott követeléseket csak tárgyalásra is méltónak tar- 
totta volna? i 

Nem volt. Az egész minisztérium, Te és Eötvös éppúgy, 
mint én, s én úgy, mint az egész országgyűlés, indignációval 
utasítottuk vissza a jogtalan, a nemzeti öngyilkolást kí- 
vánó követelést. Te visszavonultál, Eötvös a vihar elől 
külföldre vonult; én védelemre határoztam magamat; de 
a követelt jogfeláldozást egyikünk sem írta alá. 

Jött 1861. Az osztrák hatalom akkor még bizonnyal 
erősebb volt, mint 1867-ben. Mit feleltél a megújított kö- 
vetelésekre? Saját felirataidra utallak. Úgy ismerted akkor 
is a pragmatica sanctiót, mint most; de megemlékezél az 
1790. X. cikkről is, s a jogtalan követelésre a jog, a teljes 
jog követelésével feleltél; és megmondottad a közös érdekű 
viszonyokra (melyek hiszen egészen különálló országok 

közt is létezhetnek, annál inkább az egy fejedelmet isme- 
rők közt), megmondottad, hogy esetről esetre majd intéz- 
kedendik az ország önállólag, miként joga hozza magával, 
lojalitással, miként mindig tevé. 

És most állasz reá, mit akkoron elfogadni sem szabad- 
nak, sem kénytelenségnek nem ítéltél? 

Most, Szadova után, most mondod azt, hogy el kell 
fogadni, mert többre nincs kilátás? 

Megfoghatatlan! — 

Én, ki nemzeteknél uralkodóik irányában a jogfeladást 
sohasem tartom sem szabadnak, sem kénytelenségnek, 
igyekeztem magamat, mennyire embertől kitelhetik, a Te 
álláspontodba belegondolni, s a vélt kénytelenségnek még 
csak árnyékát sem vagyok képes fölfedezni; hanem látom 
azt, hogy a magyar nemzet éppen azon percet választja 
kétségbeesni állami jogainak teljes valósíthatása felett, mi- 
dőn minden nemzet, a nagy Angliától a kis Krétáig, érzi, 
hogy a kor szelleme, kor iránya s a politikai viszonyok 
a jogvisszaszerzésnek vagy a jogfejlesztésnek kedvezők. 

Ilyenkor mond le Magyarország legbecsesebb állami jo- 
gairól, és lemond oly módon, lemond, magát oly politiká- 
nak eszközeül szegődtetve, mely szomszédainkat úgy nyu- 
gat, mint kelet felé ellenségeinkké teszi; a nemzetiségi bel- 
kérdés kielégítő megoldását, a horvátországgali kiegyezke- 
dést lehetetleníti, s szemlátomást közelgő európai bonyo- 
dalmaknál hazánkat a vetélkedő ambícióknak céltáblául 
tűzi ki. 

És ha azt kérdem magamtól, mi hát az, amit nemzetünk 
ennyi feláldozásért jutalmul kap? — látom azt, hogy kapja 
az idegen érdekekérti katonáskodás kötelességének: általá- 
nosítását; ezer néhány száz millió forint államadósságot s 
vele az elviselhetetlen tömérdek adók megörökítését, me- 
lyeknek ily viszonyok mellett még csak legcsekélyebb eny- 
hítésére sem lehet gondolni. 

És hogy a pohár csordultig teljék, látom azt, hogy a 
minisztérium által előterjesztett törvényjavaslatok még 
ama nagy jogfeladások után fennmaradott gyöngyöcskéket 
is kitépik az 1848-i törvényekből. 

Hazánknak, s éppen hazánknak alkotmányos biztosíté- 
kokra nagyon is szüksége van. Hangosan kiáltja e szük- 
séget füleinkbe saját szomorú tapasztalásunk s negyedfél 
század történelmének intő szózata. Oda iktattuk egyik 
biztosítékul a törvényekbe, hogy a költségvetés megállapí- 
tása nélkül az országgyűlés el nem oszlattathatik. S a ma- 
gyar királyi minisztérium ki akarja e biztosítékot is a tör- 
vénykönyvből törültetni! És miért? Azért, mert lehet eset, 
midőn e biztosíték a hatalmat terjeszkedési vágyában zse- 
nírozhatja. 

Ott volt a nemzetőrség. A legártatlanabb institúció a vi- 
lágon, szemben a törvényt tisztelő hatalommal. Sőt a rend- 
nek, a személy- és vagyonbiztonságnak legsikeresb őrje, 
mert azt magának a népnek oltalma alá helyezi. De van 
ezen institúció eszméjében valami, ami fékül szolgálhat a 
hatalomnak, hogy ne merje túlfeszíteni az önkénnyé faju- 

lás húrját. S mert ez van benne, a minisztérium a nem- 
zetőrséget el akarja törölni. 

Én nem gondolom, hogy az országgyűlésnek missziói 
közé tartozzék a hatalom útjából az önkénnyé fajulás 
akadályait elhárítgatni. — Biztosítékokra nem a hatalom- 
nak van szüksége, hanem a népnek; s én nem gondolom, 
hogy az általános katonai kötelezettség, kapcsolatban a 
miniszteri felelősség alul elvont rendelkezés hatalmával, 
biztosíték dolgában a nemzetőrségi institúciót mellőzhetővé 
tenné. 

A törvény némi politikai jogokat ruházott a határőrvi- 
déki lakosságra. A minisztérium — ahelyett hogy, amint 
jogszerű is, tanácsos is volna, e jogokat kifejleszthetné, 
korunk irányának deriziójára eltörültetni indítványozza. 
És ezt épp akkor, midőn Horvátország, mellyel a kiegyez- 
kedés annyira kívánatos, a határőrvidék politikai állásá- 
nak biztosítását még az inaugurale diploma feltételei közé 
is iIktatandónak véli! 

Általában a minisztérium által előterjesztett törvényja- 
vaslatok annyira ellenkeznek Magyarország állami életfel- 
tételeivel; annyira összeütköznek azon politikai iránnyal, 
melyhez nemzetünk negyedfél századon át jó- és balsze- 
rencsében mindig tántoríthatatlanul ragaszkodott, s mely- 
hezi hűségének köszönheti nemzetünk, hogy még van; any- 
nyira ellentétben állanak a kornak, melyben élünk, irányá- 
val, európai konjunktúrák sugalmaival; horderejükben 
annyira veszélyesek, s annyira nincsenek motiválva sem 

a szükség, sem a kénytelenség, sem az uralkodóház hely- 
zete, sem a legegyszerűbb politikai számtan kívánalmai 
által, miszerint nem győznék eléggé bámulni, hogy akadhat 
minisztérium, mely az előterjesztés felelősségét el meri vál- 
lalni, ha minden oda nem mutatna, hogy a Te egyetérté- 
sedtől s általad az országgyűlési többség támogatásáról 
magát eleve biztosítottnak tudja. 

Lassan-lassan fellebben a fátyol a béccseli alkudozások 
titkairól. Úgy látszik, mindez már kicsinált dolog, s az 
országgyűlés csak arra van hivatva, hogy a bevégzett 
tényt regisztrálja. 

De én e tényben a nemzet halálát látom; s mert ezt lá- 
tom, kötelességemnek tartom megtörni hallgatásomat; nem 
avégett, hogy vitatkozzam, hanem hogy Isten, a Haza s 
az utókor nevében esdekelve felszólítsalak: nézz körül 
magasb államférfiúi tekintettel, s fontold meg a mara- 
dandó következéseket, melyek felé vezeted a hazát, mely- 
nek élni kellene, midőn a mi csontjaink már rég elporlot- 
tak; a Hazát, melyben nemcsak a jelen röppenő percét, de 
a változhatlan múltat s a közelgő jövőt is szeretnünk kell. 
— Ne vidd azon pontra a nemzetet, melyről többé a jö- 
vőnek nem lehet mestere! 

Megőszültem a tapasztalásokban gazdag szenvedések is- 
kolájában, az évek súlya s a bú és bánat alatt. Nem sze- 
mélyes érdek, nem ingerültség, nem fontoskodási viszketeg 
szól belőlem. Nekem személyemre nézve nincs semmi vár- 
ni-, nincs semmi kívánnivalóm, sem a nemzettől, sem az 

élettől. De keblemben fiatal eréllyel él s fog élni halá- 
lomig a kötelesség érzete hazám iránt. 

E kötelességérzet ösztönzött e felszólamlásra. Bocsásd 
meg azt a kútfő kedvéért, melyből eredett. 

Ha a siker megnyugvását nem vihetném magammal sí- 
romba: hadd vihessem magammal legalább a reményt ha- 
zám jövendője iránt. 

Ne vezesd hazánkat oly áldozatokra, melyek még a re- 
ménytől is megfosztanának! 

Tudom, hogy a Cassandrák szerepe hálátlan szerep. De 
Te fontold meg, hogy Cassandrának igaza volt! 

JEGYZETEK 


E füzet két beszéd (Deák Ferenc) s egy levél (Kossuth Lajos) szö- 
vegét tartalmazza. 

1867. február 17-én kelt Ferenc József leirata, amely helyreállította 
a magyar alkotmányt, s megalakította a felelős magyar miniszteri kor- 
mányt. Ugyanezen a napon a Deák-párt vezetősége értekezletet tartott, 
s gróf Andrássy Gyula bemutatkozott mint miniszterelnök. Őt köve- 
tően Deák Ferenc szólalt fel, akinek beszédét Szász Károly jegyezte le. 


A közös ügyek tárgyában készült javaslatról, amelyet az ún. hatvan- 
hetes bizottság készített, a képviselőház 1867. március 20-án kezdte 
meg az általános vitát. Deák Ferenc március 28-án szólalt fel. Beszé- 
dének elhangzása után szavazott a képviselőház: 397 igazolt képviselő 


közül a javaslat mellett szavazott 257, ellene szavazott 117. Nem 
szavazott 23. 


Kossuth Lajos Párizsban, május 22-én írott levelét a Magyar Újság 
május 26-án közölte, egyidejűleg Kossuth a levél kéziratát Deák Fe- 
rencnek is elküldte. Deák a Pesti Napló május 30-i számában beje- 
lentette, hogy nem óhajt Kossuth levelére válaszolni, s nem szándéko- 
zik hírlapi vitába bonyolódni. Ezt írta többek között: ,, . . . Kossuthnak 
hozzám intézett levele nem magánlevél, ő maga is nyílt levélnek ne- 
vezi azt. Kossuth nem nekem akart írni, hanem ellenem, s midőn le- 
velét postán hozzám küldötte, egyszersmind megküldötte azt a Ma- 
gyar Újságnak is hírlapi közlés végett. 

Nem tekinthetem tehát e levelet egyébnek, mint hírlapi cikknek, 
mellyel mint vádirattal lép fel a közönség előtt Kossuth ellenem és 

eddigi eljárásom ellen, hogy nevének és múltjának súlyát ő is a mér- 
legbe vesse kárhoztatásomra. 

E vádirat ellenében magamat és eljárásomat igazolni nem tartom 
szükségesnek. Politikai eljárásom nyilvános volt. Elvcim, nézeteim és 
minden állításomnak, minden javaslatomnak okai tudva vannak a 
közönség előtt, mert őszintén és tartózkodás nélkül kifejtettem azo- 
kat ott, hol képviselői állásomnál fogva jogom és kötelességem volt 
felszólalni; védtem a jogilag fennálló törvényeket az abszolút hata- 
lomnak egyoldalú eljárása ellen, s midőn arról kellett tanácskoznunk, 
hogy hazánk érdekében szükséges-e az eddigi törvények valamely 
pontját a törvényhozás rendes útján módosítani, és ha szükséges, minő 
módosítás leend a legcélszerűbb, elmondottam én is meggyőződése- 
met és ennek okait." 

Deák Ferenc beszédeit, írásait Kónyi Manó gyűjtötte egybe. (Dcák 
Ferenc Beszédei I-VI. Bp., 1882—-1898.; második, bővített kiadás Bp., 
1903.) E kiadás alapján készült a Magyar Remekírók 1906-ban meg- 
jelent kétkötetes válogatása. (Szerkesztette és bevezette Wlassics Gytt- 
la; címlapkiadás: 192?) 1934-ben Bergevicgy Albert bevezetésével 
jelent meg egy kötet Deák Ferenc írásaiból: feltűnő, hogy ebben nem 
kapott helyet az 1867. március 28-án elhangzott, a kiegyezést védő 
parlamenti beszéd. E beszéd szövege külön kötetben is megjelent a hí- 
res Húsvéti cikk (1865. április 16.) társaságában 1917-ben, dr. Fayer 
Gyula bevezetőjével. (Magyar Könyvtár 829.) 

Wlassics Gyula 1923-ban megjelent Deák-monográfiája óta csak Fe- 
kete Sándor írt terjedelmesebb dolgozatot Deák Ferencről. (A nem- 
zet prókátora, Bp., 1976.) 

Kossuth Lajos írásainak, beszédeinek nincs megbízható teljes ki- 
adása. Műveiből 1880 és 1905 között jelent meg tizenhárom kötet- 
ben a legterjedelmesebb válogatás. (Kossuth Lajos iratai 1-—XIII.) 
Az első három kötet (Bp., 1880-1882.) még Kossuth Lajos előszavá- 
val. E kötetek az emigráció első korszakának írásait tartalmazzák. A 
IV-V. kötetet Helfy Ignác rendezte sajtó alá (Bp., 1894-1895.), a 

VI-X. kötetet Kossutb Ferenc. (Bp., 1898-1904.) Mindezek a kötetek 
az 1849-től Kossuth Lajos haláláig terjedő időszak írásainak, beszé- 
deinck, leveleinek szövegét közlik. Kossuth Ferenc szerkesztésében jc- 
lent meg az utolsó három kötet (XI-XIII.), amely az 1832 és 1849 
között keletkezett műveket foglalja magába. Majd mindegyik kötet 
később új címlappal ismét megjelent. 

1948-ban indult meg Kossuth Lajos Összes Munkái kiadása, Barta 
István szerkesztésében. Megjelent az Országgyűlési Tudósítások teljes 
anyaga (I-V. kötet, Bp., 1948-1961); az 1848-1849-ben keletkezett 
valamennyi mű (XI-XV. kötet, Bp., 1951-1955.) s a fiatalkori, 1819 
és 1837 között írott művek. (VI. kötet, Bp., 1966.) 

Kossuth Lajos műveiből egy bő válogatást készített Kossuth Fe- 
renc (Magyar Remckírók, Bp., 1902.), s ennek a kötetnek változatlan 
szövege többször is megjelent. Az élő Kossuth címmel Katona Jenő 
válogatásában látott napvilágot legutóbb 1948-ban egy kötet Kossuth- 
írás. (Később egy vékonyka kötet a negyvennyolc-negyvenkilences be- 
szédekből — Fel mindnyájan a hon védelmére, Bp., 1951.) A Cas- 
sandra-levél mindkét nagyobb válogatásban olvasható, valamint a 
Kossuth Lajos iratai VIII. kötetében, ahol Kossuth Ferenc jegyzetben 
megemlíti, hogy a nyílt levél szövege a Pfeifer-cég kiadásában külön 
füzetben is megjelent, s a 10 krajcárért árult könyvecskéből több mint 
ötvenezer példány fogyott el. 

A két beszéd, illetve a levél szövegét Wlassics Gyula és Kossuth 
Ferenc kiadása alapján közlöm, a mai helyesírás követelményeinek 
megfelelően, de mindenütt megőrizve az eredeti bauzgzás-alakot. 

DEÁK FERENC: 
AZ ALKOTMÁNY VISSZAÁLLÍTÁSAKOR 


nagyszerű - nagy formátumú, 
hatalmas. (rég.) 

bátens — nyílt parancs. (lat.) 

Andrássy barátom — gróf And- 
rássy Gyula (1823-1890), politi- 
kus; miniszterelnök és honvédel- 


mi miniszter 1867. február 17. és 
1871. november 14. között. Ezt 
követően 1879. október 8-ig kö- 
zös külügyminiszter. 

providenciális — gondviseléssze- 
rű. (lat.) 


DEÁK FERENC: 
A KÖZÖS ÜGYEK TÁRGYÁBAN KÉSZÜLT JAVASLATRÓL 


ignorál - szándékosan mellőz, 
nem vesz figyelembe. (lat.) 

oktrojált alkotmány — erőszak- 
kal, a parlament jóváhagyása nél- 
kül életbe léptetett alkotmány. 
(lat.) 

bragimatica sanctio — a Habs- 
burg-ház  trónörökösödési jogát 
leányágon is érvényesítő törvény. 
(1723) 

brovizórium — átmeneti állapot; 
az 1861-1865 közötti időszak 
Magyarországon, az osztrák ön- 
kényuralom átmeneti visszatérésé- 
nek évei az 1867-i kiegyezést 
megelőzően. (lat.) 

berszonálunió — pusztán az ural- 
kodó személyének azonosságára 


szorítkozó kapcsolat két vagy több 
független monarchikus állam kö- 
zött. (lat.) 

corrégens — kormányzótárs, aki 
az ország kormányzásában a ki- 
rállyal osztozik. (lat.) 

Madarász József (1814-1915) 
— politikus, ügyvéd, negyvennyol- 
cas, majd függetlenségi párti kép- 
viselő haláláig; a sárkeresztúri ke- 
rület küldötte 67 éven át. Alak- 
járól emlékezik Illyés Gyula Az 
utolsó törzsfő című írásában. 

banderiális — a nagy hűbérurak 
saját, elsősorban lovasokból álló 
hadseregeire épülő katonai szer- 
vezet. (lat.) 

inszirrekció — a magyar rendi- 

ség korában a nemesség hadba vo- 
nulása; nemesi felkelés. (lat.) 

...a közelebb lefolyt eseimé- 
nyek... — utalás az osztrák—po- 
rosz háborúra: 1866. július 3-án 
Königgrátz mellett a poroszok 
szétverték az osztrák főhadsere- 
get, ezt követően (július 19-én) 
tárgyalt Ferenc Józseffel Deák Fe- 
renc a kiegyezés lehetőségéről. 

. .. soba kétségbe nem vont . . . 
pragmatica sanctio... - Deák 
figyelmen kívül hagyja a Függet- 
lenségi Nyilatkozatot, amely 1849. 


április 14-én kimondta a Habs- 
burg-ház; trónfosztását. 

státusininisgtérium — a bécsi mi- 
niszterelnökség. (lat.) 

baritás — egyenlőség, arányos- 
ság. (lat.) 

Buda várának visszavétele — 
1849. május 21. 

nagysallói ütközet — 1849. áp- 
rilis 19. 

opbortunitás —  alkalomszerű- 
ség, időszerűség. (lat.) 

bposgtulátum — követelmény, kí- 
vánalom. (lat.) 


KosSuUTH LAJos: 
IDEÁK FERENCNEK 


progresszus — fejlődés. (lat.) 
institúció — intézmény, hivatal. 


(lat.) 

dekretál — elrendel, rendelke- 
zik. (lat.) 

attribútum —- valamely tárgy 


vagy jelenség  elválaszthatatlan, 
meghatározó tulajdonsága, jellem- 
ző vonása. (lat.) 

legisztikus — törvényszerű. (lat. 
elemekből) 

invagionális — megszálló, táma- 
dó, az országot elözönlő. (lat.) 

indignáció — méltatlankodás, 
neheztelés. (lat.) 
Sgzadova — francia és angol 


nyelvterületen Sadowa-i csatának 
nevezték a Königgrátz melletti, 
az osztrákok vereségével végződő 
ütközetet. 

derizió — kicsúfolás, kinevetés. 
(lat.) 

inaugurale diploma — felavató 
irat. (lat. elemekből) 

Cassandra — a trójai Priamosz 
király leánya. Apolló beleszere- 

tett, s a jóslás tudományával aján- 
dékozta meg. Kasszandra nem 
viszonozta szerelmét, s az isten 
azzal büntette, hogy többé senki 


nem hitt a lány szavának. Ami- 
kor Trója elvesztét jósolta meg, 
kigúnyolták, őrültnek tartották. 

SZISZISZISZISZISTT SZT SZJ ESZ 


Száz esztendeje folyik a vita a kiegyezés- 
ről: helyes volt? szükséges volt? kényszerű 
volt? Mit értek el vele elődeink, s mit vesz- 
tettek el ugyanakkor? Merre billen a mérleg 
nyelve? Kinek volt igaza? Deáknak, aki a 
forradalom betetőzését, vagy Kossuthnak, 
aki a forradalom elárulását látta a kiegye- 
zésben? Álláspontjukat ismerjük. Most fi- 
gyelemmel kísérhetjük érveiket is. Hiszen 
1867 megítélésekor mindketten ugyanarra a 
forradalomra hivatkoztak! Az 1848/49-es 
eseményekre! Azaz: a felelős magyar mi- 
nisztériumra, a Függetlenségi Nyilatkozat- 
ra, illetve az olasz segélyre és Világosra . . . ; 


SIASZASZ EST RSTE ST EST ESTAS TESTES TA S TESTES ESTE ST AS TESTE ZT ESTE ST ESTES 
JIEIISZISZS 


